Geure: gazte asko bildu ziren berdintasunaren alde - Berriak - Gazteria\n2017 Auzolanean hautatuak\nKultura Digitalarean asteak\nDigitalki lantzen den kultura\n7tik 13 urtera arteko haurrentzako udako-programa\nGeure: gazte asko bildu ziren berdintasunaren alde\n#Geure kanpaina pasa den larunbatean, martxoak 9, amaitu zen Kursaalen egin zuten ekitaldi batekin. Bertan Gipuzkoako 14 eta 18 urte arteko ehun gazte baino gehiago izan ziren\nNerea Alias kazetariak aurkeztuta, han izan ziren baita ere Goazeneko antzezle Miren Arrieta, Aritz Aranburu surflaria, Iban García DJa, Izaro abeslaria, Twin Melody eta Street Dance-ko Bamboo Donostiako banda; azken hiruek, gainera, emanaldia eskaini zuten. Horiez gain, eszenatokira igo ziren kanpainan iruzkin onenak idatzi dituzten gazteetako lau.\n#Geure kanpainak, Gipuzkoako Foru Aldundiko Kultura eta Gazteria Sailak otsailean bultzatu zuenak, 8 influencer-en laguntza izan du: Nerea Alias, Aritz Aranburu, Miren Arrieta, Asier Illarramendi, Izaro, Twin Melody eta Ohian Vega. Hauek Gipuzkoako gazteak berdintasunaz hitz egitera animatu dituzte Instagrameko beren kontuen bitartez.\nAldi honetan 11 bideo argitaratu dituzte, guztira, beren profil pertsonaletan galderak eginez edo esaldi batzuen hasiera emanez, gazteek amaitu zitzaten. Bideoak 371.277 aldiz ikusi dira. Eta horrek erakusten du, erreferente horiek eredu hartuta eta sare sozialen bitartez, #geurek gazteengana beste era batera iristeko aukera eman duela, haien konplizitatea bilatuz. Izan ere, bide berri horiek haiekin konektatzen laguntzen dute, beren iritziari eta gaitasun kritikoari balioa emanez.\nKanpainaren helburua zen berdintasunaren inguruan beharrezkoak diren gizarte-aldaketak lortzeko, gazteek izan behar duten rol aktiboa nabarmentzea; horretarako, arazoak eta makurdurak antzematera animatzen zituen, horiek aldatzen lagundu dezaten. Era berean, #geure-k garbi utzi nahi zuen berdintasuna guztion ardura dela eta, bide horretan aurrera egiteko, belaunaldi berriek eskutik helduta joan behar dutela, ezinbestean.\n#Geureko influencer-ek sortutako bideoak argitaratu ondoren, 1.000 iruzkinetik gora jaso dira. Horietatik, %25 baino gehiago erantzun landuak eta proiekturako baliagarriak ziren.\nTopaketa hasi aurretik, iruzkin iradokitzaileen artean aukeratutako lehen zortzien egileak backstage-an izan ziren #geureko influencer-ekin eta Realeko Asier Illarramendi futbolariarekin esperientziaz gozatzen.


Neguan berotasun bila ibili ohi gara, baina gu baino hotz gehiago pasatzen dutenei begira jarrita, beharbada berotu egingo gara. Norvegiako ikasleak ondo prestatuta irteten dira etxetik eskolara joateko. Eta... eskolatik etxera? Itzulerako bidaia horretan barneratuta eramaten duten informazioa eta jakituria ezagutzera goaz.\nEskolarako bidea 6 urtekin hasten dute Norvegiako haurrek eta derrigorrezko hezkuntza 9 urte luzatzen da. Adin honen aurretik gaur egun haurren %90ak borondatezko eskolaurrera joateko aukera du, bai eskolan eta baita haurrak zaintzeko instituzioetan ere.\nEzgaitasunak dituzten haurrak ere ahal den azkarren integratzen dira klasetan. Hala ere, larritasun eta zailtasun handiak dituztenentzat herrian edo ikastetxean bertan eskaintzen diete behar dutena zentro nazionalek.\nDerrigorrezko Hezkuntza Lehen Hezkuntzak eta Bigarren Hezkuntzako lehen zikloak osatzen dute. Lehen Hezkuntza 1-6 graduek osatzen dute eta 7-13 adinen artean garatzen da. Bigarren Hezkuntzako lehen zikloa, berriz ,7-9 graduek eta 13-16 urte bitarteko ikasleek osatzen dute.\nDerrigorrezko Hezkuntza oso zabala da. Helburua ikasleei beraien gaitasunei egokitutako hezkuntza eskaintzea da. Klase bakoitza haur guztien artean eramaten da aurrera unitate heterogeneo bat bailitzan lehen gradutik seigarrenera arte gutxienez. 8. eta 9 graduetan ikasleek hautazko gaiak aukera ditzakete derrigorrezkoekin batera, baina klase unitateak aldaketarik gabe jarraitzen du hautazko kurtsoetan izan ezik. Graduen errepikapenik ez dago.\nBigarren Hezkuntza 94ko Erreformaren ondoren 1994ko Erreformaren ondoren aldaketa handiak egin ziren Bigarren Hezkuntzan. 16 eta 19 urte bitarteko gazte guztiei Bigarren Hezkuntzako bigarren zikloan hiru urteko ikasketak egiteko aukera legala (ez derrigorrezkoa) eskaintzen die, eta ezgaitasunak dituztenei bost urtekoak. Lurralde agintariek plaza kopuru nahikoa eskaini behar dute eskubide hau bermatu ahal izateko. Ikasketa hauekin goi mailako ikasketak egiteko edota lan munduan murgiltzeko prestatzen dira gazteak. Bigarren Hezkuntzako bigarren zikloko lehen kurtsoan 13 oinarrizko kurtso daude aukeran. Hezkuntza aldetik begiratuta eduki orokorra daukate eta hurrengo urteetakoak hasten dira espezializatzen.\nLanbide Heziketan lehenengo bi urteak eskolan igarotzen dira lanbide ikasketak eginez, eta azken urtean enpresan egiten dira ikasketak edota praktikak. Dena dela, enpresan bi urte ere ibil daiteke bertako langile bezala lan eginez kontratu eta guzti. Kasu berezietan lanbide ikasketa guztiak enpresan egin daitezke. Horrelakoetan enpresari dirulaguntzak luzatzen zaizkio formakuntza kostua ordaintzeko.\nAzken urteetan gazteen %95ak 16 urte bete ondoren ikasten jarraitu du. Hauekin batera, jende helduaren matrikulazio kopuruak ere gora egin du. Beraien formakuntza osatu nahi dutenak asko dira. Ondorioz, Bigarren Hezkuntzako bigarren zikloko ikasleen %25a 20 urte baino gehiago duena da.\nGoi mailako ikasketak Goi mailako ikasketa guztiek gaitasun maila bera eskatzen dute, eta eskatzen den gutxienekoa hau da:\n- Bigarren Hezkuntzako bigarren zikloko ikasketak bukatuta edukitzea, hau da, oinarrizko kurtsoa eta ondorengo biak, gainditutako notekin, lanbide ziurtagiriarekin edo ziurtagiri ofizialarekin.\n- Ezagutza maila espezifikoa honoko ikasgaietan: norvegiera, ingelesa, Gizarte Zientziak, Matematika eta Natur Zientziak.\nNorvegian lau unibertsitate eta unibertsitate mailako sei ikastetxe daude. Lau eta zazpi urte bitarteko iraupena duten ikasketak eskaintzen dituzte eta maila desberdinetako tituluak.\n1994. urtean 98 ikastetxe publiko zeuden eta 26 ikastetxetan antolatu ziren. Helburua goi mailako zentroak "Norvegiako sarea"n sartzea zen lankidetza eta elkarren arteko komunikazioa gehitzeko. Zentro hauek urtebete eta hiru urte bitarteko kurtsoak eskaintzen dituzte, eta zenbaitetan iraupen luzeagokoak ere sartu dira.\nUnibertsitateko eta goi mailako ikasketak eskaintzen dituzten zentroetako tituluak desberdinak izan daitezke. Tituluak, azterketak eta ikasketen iraupena gobernuak erabakitzen ditu. Era berean, azterketetan sartzen den edukiari buruzko erabakiak Ministeritzak hartzen ditu.\nPrograma gehienak lanbide zehatzetara zuzenduta daude eta zenbait ikasketatan pertsona profesionalaren titulua lortzen da. Adibidez, eskolaurreko irakaskuntzan, injinerutzan, lan sozialean, ekonomian, elektronika lanetan, kazetaritzan eta abar.\nHelduentzako ikasketak Helduen ikasketak agintarien eta helduentzako ikasketetarako elkarteen esku daude eta elkarte ez gubernamentalen laguntzarekin sortu dituzte. Estatuak subentzionatzen du helduentzako irakaskuntza Helduentzako Ikasketen Legearen arabera.\nLehen Hezkuntzako eta Bigarren Hezkuntzako lehen zikloak herri mailan eskaintzen dira. Bigarren zikloaz, berriz, konderria arduratzen da. Dena dela, helduentzako ikasketen elkarteak eta urrutirako ikasketen instituzioak ere bigarren zikloa eskaintzen dute, eta baita goi mailako ikasketak eta instituzio publikoek eskaintzen ez dituzten kurtsoak ere.\nGoi mailako eskola herrikoiak deiturikoak ere badaude. Hauek urte erdiko edo urtebeteko kurtsoak eskaintzen dituzte gazte eta helduentzat. Batez ere 17-22 urte bitartekoak joan ohi dira. Dena dela, lortzen den titulazioa ez da formala izaten.\nIkastetxe pribatu gutxi Leku askotan ez bezala, Norvegian ikastetxe pribatu gutxi dago. Estatuaren Eskola Pribatuen Dirulaguntzen Legearen arabera gobernuak dirulaguntzak jasotzeko baldintzak ezarri zituen. Honekin eskola publikoak bultzatzea lortu du 1995. urteaz geroztik. Gaur egun, Derrigorrezko ikasketak egiten ari den ikasle kopuruaren %98a gutxi gora-behera, eta Bigarren Hezkuntzako bigarren zikloan daudenen %96a ikastetxe publikoetara joaten da. Eskola publikoak duen indarra nabaria da portzentaia hauen arabera.\n31: Eskola berriaren gorpuzketan ezinbestekoa den herritartasunari ekin zaioLanbide Heziketa berria martxan daIkasturte berriko datuen artean dantzanARAMENDI JAUREGI, Pello:Brasil: Brasilen ere pobreziak kolore beltza du32: Egonezina areagotzen ari da EAEko Haur EskoletanIkasle MugimenduakETXEBESTE, Amaia; LOPEZ DE LUZURIAGA, Jose Inazio; RAZKIN, Josean:Hezkuntza alderdi politikoen ahotanUruguay: Montevideoko 'Gure haurrak' programa33: Ekarpen interesgarriak plazaratzen ari da zenbait ikasle taldeHaur Eskolak: lehena, oraina eta geroaIKASBATUAZ: Bide berriak urratuzBAI EUSKARARI:Goazen denok abestera!34: Hezkuntza ere Euskal Herrian dabilen aire berriekin doa.HEKO KolektiboaSANTOS, Miguel Angel:EIEF-FERE:Euskal Eskola Akordio berri bat hirugarren milurtekoaren atarianSARTAGUDA eta LODOSAKO ikastolak: Errioxako mugarainoSEASKA Haur Eskola, Beasain: nola bizi duten plastikaSAREAN: Ikastetxe publikoetako zuzendariak bildurik35: Hauteskunde sindikalak hausnarke-tarako arrazoi dira.UMEZAINTZA Haur Eskola. Arrasate: Urarekin jolastenHEZIBIDE: Matrikulazio garaian ere, elkarlanari lehentasuna emanezHauteskunde sindikalakHezkuntzaren normalkuntzaPIARRES LARZABAL kolegioa, Ziburu: antxetaren hegalkadak zabalduzEgoera berria sortzeko nahia baino zerbait gehiago somatzen daUdal IkastolakDARUNBE, Jone; OLIVERO, Teresa:LANBIDE HEZIKETA: Atzerriko enpresetan lan-praktikakHego Euskal Herriko Erreformako lehen promozioak burutuko ditu bere ikasketak aurki.Euskal Nazionalismoa eta Hezkuntza Publikoa: Ikastolen publifikazioaELLAKURIA, Pello:DUFAU, Aines; SOLORZANO, Pantxika: Kantiruri: kantu bilduma berriaPraktikatzen: Eraldaketa prozesuak ikastetxeanEuskal ikasleek III. Biltzar Nazionala ospatuko duteKalitatea lortzeko bideanVADER, Marinus:Euskal Ikasleen III. Biltzar NazionalaSarean Elkartearen ondorioakBEGOёAZPI ikastola, Bilbo: Osasunaren heziketaERENTZUN ikastola, Biana: Proiektuz eta ilusioz betetako eraikinaPraktikatzen: Eraldaketa motakPraktikatzen: Eraldaketaren plangintzaHaur Hezkuntza eta espezialistakARAMENDI JAUREGI, Pello: Espainiako estatuko Hezkuntza helbideak InternetenKONTSEILUA eta Hezkuntzaren Gizarte GUNEA normalkuntza bilatzeko baliogarriHolandako Lanbide Heziketa. Autoikasketa ardatz.Garai berrien ateetan euskal hezkuntzaren historia propioa idazten hasteko prestIbaizabal proiektua. Egitasmo zabal bezain osoaAGIRRE, Nekane:Gelak haurrez bete diraIkusten ikasi,a ze abentura!ARDUTZA ikastola, Gasteiz: Sorkuntza tailerrak.Euskara nerabezaroan. DBH eta DBHOn euskararen erabilera sustatzeko zenbait ideiaGOёI, Jesus Mari:Ordenagailuak? Bai,LABIAGA ikastola, Bera: JUUL, galtzailerik gabeko hauteskundeak043: Onditz, haurrik gabeko munduan bizitzera zigortu duten haurraCurriculum desberdinen gelakGUNEAk bere lehen Adostasunen Txostena aurkeztu du.ETXEBERRIA, Joana:Betea elkartea. Ingeleseko irakasleen topalekuEuskal Euskara nerabezaroan. Nerabeok hasi gara pausoak ematen045: Sortzen-Ikasbatuaz elkarte bateratua eratu da Euskal Eskola Publiko Berriaren alde.Sortzen-Ikasbatuaz elkarte bateratua eratu daHEKO: Hezitzaile eta komunikatzaileen kolektiboa046: Hezkuntza Nazionalak SEASKAri: publikotasuna frantsesa gehiago irakastearen truke.Hezkuntzarako Aholkularitza Zerbitzuak. Laguntza pedagogikoen nondik norakoakCARBONELL, Jaume:Haur txikienen heziketa. Haur Hezkuntza aztergai Ikastolen Elkartearen jardunaldietanHEGOA, Gasteiz: Mundua beste era batera ikusteko saiakeraKuadrillategi proiektua0 - 3 urte bitarteko haurraren garapen psikologikoa049: Gauzak aldatzeko eta hobetzeko sustraietara jo behar daModenako haur eskolakEIZAGIRRE, Ana; ZUBIZARRETA, Imanol:Euskara nerabezaroan. Gazteen hizkera eta motibazioaNola nahi ditugu Haur Hezkuntzako gelak?Ikasleek gainditu dute ikasturteaArian-arian, etenik gabe, bidea egineanHeziketa, guztion erantzukizunaESTɉVEZ, Xos�EZAMA ESNAOLA, Felix: Kristau Eskola Euskal Hezkuntza SistemanLanbide Heziketa eta euskalduntze prozesuaBaionako Uda Leku elkartea hil ala biziko egoeranReggio Emilia. Italiatik Euskal HerriraI. Ikasle Eguna ospatu da AmurrionHatz eta behatzIKAS Pedagogia Zerbitzuaren bertso-ipuin proposamenaEuskal irakaskuntzari egindako erasoen aurrean, mugi gaitezen!Euskal Herria, bizi nahi duen herriaGuk, geure Eskola. Euskal irakaskuntza, aurrera!ESTELA, Rosa: Saharako Smarako Heziketa BereziaZabaltzen: euskalgintzaren zutabeari erasoTalentu aparteko haurrak. Hauentzat ere heziketa bereziaANAUT, Loli:BIURDANA institutua, Iru�ea: Nolako ikaslea halako lanaZer behar du? Hori eman nahi diotNicaragua. Beste errealitate bat.ROBLETO, Fernando:CARDENAL, Fernando:FLECHA, Ramon:Zuzendaritza taldeak. Ikastetxeetako eragileBOISEKO IKASTOLA: Ameriketako euskal ikastolaHezkuntza Erkidegoa ere EAEko hauteskundeen emaitzei begiraGARMENDIA, Joxe Fernando:TEBEROSKY, Ana:Karmele Alzueta saria hezkuntza berriztapen proiektuentzatAPPLE, Michael:Euskal Herriko Lanbide Eskolak nazioarteko eskolekin harremanetanGARCIA, Maite: Eskoriatzako Irakasle Eskolaren 25 urteak: iraganari eta geroari begiraItziar Barriola, Iparraldetik argi egin diguzu: mila eskerETXEBERRI, Mixel:IGELDOKO HERRI ESKOLA: Zumeta proiektua1923ko andere�oen lan-kontratuaHaurrek hezkuntzarako duten eskubidea bermatu egin behar daMATA, Marta:Historiako zertzeladak: Mikelete postuetako eskolakIZTUETA, Anjeles:SALBATORE MITXELENA ikastola, Zarautz:Musika Irakasle Euskaldunon II. Topaketa emankorra izan daHistoriako zertzeladak: Maria Dolores Goia Mendiola andere�oaUrte berri on, ikasturte hobeari!Emakumea hezkuntzan. Gehiengoa bai, baina zertan?ASKAGINTZA erakundea: Drogak larrugorrianHistoriako zertzeladak: Bilboko Euskal Eskolak (1908-1918)Hezkuntzaren kalitateaBILGUNEA:COIRA, Patxi: Haur Hezkuntzako lehen zikloaren Arautze Dekretua Euskal Autonomia ErkidegoanHistoriako zertzeladak: Behartsuen unibertsitatea: arte eta lanbide eskolak Euskal HerrianUnescok dio euskara desagertzeko arriskuan dagoelaMARCHESI, Alvaro:SAN JOSE ikastetxea; Donostia: urte osoan ateak zabalikHistoriako zertzeladak: Libe Go�i, Seaskako lehen irakasleaBigarren Hezkuntzako irakasleen prestakuntzaASKAGINTZA elkartea: Osasun heziketa eta droga-menpekotasunen prebentzioa eskolanHistoriako zertzeladak: Gipuzkoako Fraisoro sehaska etxea: haur abandonatuen trataera XX. mendearen lehenengo hamarkadetanHezkuntza geurea eta solidarioaHaur txikiak eta hiriak aztergai izango dira maiatzaren 25ean BilbonHistoriako zertzeladak: Julia Fernandez Zabaleta maistra nazionalistaMARTINEZ, Orlando. ROMERO, Oscar.UGARO ikastetxea, Legorreta: Pasaporterik gabeko bidaia SahararaHistoriako zertzeladak: Euskarazko alfabetatzea XIX. mendean: inprentaren baldintzapena eta eragintzaARANBURU, Pedro:IKASBIDE ikastetxea, Donostia: eIkasbide proiektua. Haur eta Lehen Hezkuntzan IKTBak epe motzeanintegratzeko moduaEraso guztien gainetik euskal hezkuntza sistemarengako konfiantza azaldu dute irakasle, guraso eta administrazioakHistoriako zertzeladak: Elbira Zipitria, euskal eskolaren izen mitikoaHezkuntza gizartearen zerbitzura egotea guztion ESKUBIDEA daEraiki dezagun denok Euskal Eskola Publiko BerriaGAUTEGIZ ikastetxea, ARTEAGA: Mugak gaindituz, eskola handituEskolen arteko postatrukeaIkastolen Elkartearen joko didaktikoek jolasa eta ikasketa uztartzen dituzteHistoriako zertzeladak: IKAS, kultur elkartetik euskal pedagogia zerbitzuraHezkuntzan parte hartzea behar-beharrezkoa daBizitza osoan zehar ikasten. Florentziako forumaMENDEBALDEKO SAHARA: Gazuaniako Lanbide Eskola.0-3 zentroak: hezkuntza eskaintzea helburutzat eta ez laguntza eskaintzeaMundu berri bat posible da oraindik.Abia gaitezen!Kuba, hezkuntza eredu berrien bila jarraitzen duen herriaBATISTA, Iris:Euskal Herriak bizi behar badu, euskal hezkuntza eta komunikabideak ezinbestean behar ditu.Hezkuntza Komunitate Dialogikoak. Partaidetasuna eta eraldakuntza oinarri dituen ametsaHERNANDEZ, Pedro:Euskal Herriak Bere Eskola herri ekimenak urrats berri bat eman duHistoriako zertzeladak: Euskadiko haurren babesa eta hezkuntza guda zibileanEtengabeko ikaskuntza egungo gizartearen erronkaBruselako Foyer zentroa. Etorkinak integratzeko ahalegineanDE SMEDT, Hilde:Historiako zertzeladak: Praktizismoa edo kultura. Bigarren Hezkuntza Bilbon, Erregimen Zaharraren amaieranMURILLO, Javier:ESKOLA SAIAKUNTZARAKO ZENTROA, Sukarrieta: Ebaluazio eredu bat aniztasunari ekitekoIkastoletako lehen andere�oak aipatuak izan dira, noizko haien eskubideen aitorpena?Euskal Eskola Publikoaren Legea 10. urteurreneanEuskal Eskola Publikoaren Legeaz mahai ingurua: Ana Eizagirre,I�aki Etxezarreta, Marije Fullaondo.UEUko Sexologia Saila: Goazen sexologia aztertzera eta bizitzera Lagunarteko Hizkerarekin jolasean . TTAKUN Kultur Elkartea eta URTXINTXA Astialdiko Eskola.Ikertzeko, hausnartzeko eta proposamenak egiteko garaia da. Abia gaitezen!IZTUETA, Anjeles:LAREKI, Arkaitz: Nola irakasten dute DBHko irakasleek?Irakasteko modu berri bat baliabide teknologikoak erabilizIpolagun taldeak Mexikoko haurrei laguntzeko deia egiten duMuga guztien gainetik... euskaraz! ASSA ikastola, La Puebla de LabarcaGuztientzako eskolaEskola barneratzaileaADARRA Pedagogi Erakundea:IKASBIDEA ikastola, Gasteiz: Kantuz blaiARGENTINA. Euskal Herriko lanbide eskoletako makinak Argentinako ikastetxetara eraman diraHezkuntza, etorkizuna prestatzeko eztabaida guztien erdiguneanLanbide Heziketaren osasuna Ahuleziak eta indarguneakAINSCOW, Mel: "Eskola barneratzaileagoak lortzeko, eskolan lan egiteko moduak aldatu egin behar dira. Eskola kultura aldatu behar da"PORTER, Gordon I.: "Arrakasta lortzeko gela berezirik ez dugula behar erakutsi dugu"FRANTZIA: Hezkuntza eztabaidaMuga guztien gainetik...euskaraz! OZTIBARRE ikastola, Izura: Lau alokutibo formatan jarduten duen eskola bakarraIzena batzuek, eta izana besteek.Nork inposatzen du hemen bere hezkuntza?Familia ereduak eta eskolaHezkuntza sistemen trukea: Euskal Herria eta jatorrizko herriakMuga guztien gainetik... euskaraz! ARANGOITI ikastola, Irunberri. Elkartasunaren ikastolaHezkuntzaren egiteko nagusietakoa bazterketaren aurka jokatzea da0-3 urteko haurrak eta euren eskolakPETUYA, Alazne:Muga guztien gainetik... euskaraz!: BEURKO institutua, Barakaldo: Irratia, mintzamena lantzeko makina086: Zer egin hezkuntza egiturak haurra kontuan hartzen ez duenean?FERNANDEZ ANGUITA, Mariano:Muga guztien gainetik... euskaraz!: ARRATIA BAILARAKO ESKOLAK: Herrian sareak sortu, Europan hizkuntza gutxituen trukea087: Eskolan politika bai, alderdikeriarik ez.Erlijioa bai, adoktrinamendurik ez.KRAKOVIAko haur eskolak, Polonia: Krakoviako haur eskolak ezagutzenELKAR-BIDE programa. Ipar-Hegoko eskolen trukeakETXANIZ, Pello: Hizkuntza testa DBHko 1. mailako ikasleentzatMuga guztien gainetik... euskaraz!: BIDARRAIKO eskola publikoa, Bidarrai: Iparraldeko paradisu ttippia, B ereduan088: Eskola hobetzekotan espiritu kritikoa sustatu beharra dagoHarrera etxeak eta familiakMARFEEI, Marta:PELLO ERROTA ikastetxea, Asteasu: Bazen behin... gure aitona-amonen kontu aberatsakSUKARRIETA Taldea: Ingurumen hezkuntza. XXI. mendeko moda ala erronka?Modenako (Italia) 0-6 urteko udal haur eskolak Europan ereduMuga guztien gainetik... euskaraz!: EL SALVADOR MARISTA ikastetxea, Bilbo: Bilboren bihotzean D eredu goraERNIOBEA institutua, Billabona-Amasa: Euskal arte garaikidea gelaraMARTINEZ, I�aki: Desberdinak al dira herrietako eta hirietako ikasleak? Horren nabarmenki? Zertan? Nola?Muga guztien gainetik... euskaraz!: Koldo Mitxelena institutua, Gasteiz: Erabilera eta kalitatea hobetzeko ideien fabrikaCOSIDO, Jesus:5 urteko haurrak mezu elektronikoak idaztenMuga guztien gainetik... euskaraz!: BERNAT ETXEPARE lizeoa, Baiona: Euskararen gotorlekuaEuskararen gotorlekua092: Eskola antolaketak eragina izan dezake berdinen arteko harremanetan Bullying -a aurrez aurreURRUTIA, I�igo:BIDEBIETA Institutua, Donostia: Espezie exotikoak: turistak ala inbaditzaileak?Marokoko hezkuntza sistemaMuga guztion gainetik... euskaraz!: BALLONTI BHI, Portugalete. Portugaleteko misio lana093: Hiru Sareta: elkarrekin bai, indarrak batuta obeMendebaldeko Sahara, itxaropenaren baitanMuga guztien gainetik... euskaraz: ARGANTZON ikastola:Trebi�uko arabarren ikastolaIlunetik argira Elbira Zipitria deskubritzen duen liburua094: Euskara ezagutzeko eskubidea eta betebeharraARROY, Igor:EGIZABAL, Diego: Kuadrillategi egitasmoa. Koadriletan euskara erabiltzeko saiakeraren emaitzakElbira Zipitriaren ibilbidea gogora ekarri dute bere lankide eta ikasleek. Liburuaren egileekin bildu ziren haren txokorik maiteenak bisitatzekoMuga guztien gainetik... euskaraz!: GARRALDAKO eskola, Garralda: Eskualdeko haurren topagune095: Europarako Konstituzio Itunak ez ditu hizkuntz eskubideak jasotzenDroga menpekotasunen prebentzioawww. apoa.net Ipuin didaktikoak sareanZANGOZA ikastola, Zangoza: Artista txikien aztarnak Zangozako ikastolako atarianMuga guztien gainetik... euskaraz!: EPERRA Ikastola, Sohüta: Xibütarren habiaGIMENO SACRIST��N, Jos�097: Beste mundu bat posible da; hezkuntza eguneratuz eraiki dezagunAutoritatea. Mugak jarri ezinikTEDESCHI, Maddalena; PICCININI, Sandra:Kataluniako Hezkuntzarako Gizarte foroaMONTORRE ikastetxea, Gautegiz-Arteaga: Planoa eskuan eta ibili munduan. Orienteering Arteagan zeharEzagutu ditugu Reggio Emiliako (Italia) 0-6 udal haur eskolakMuga guztien gainetik... euskaraz!: LEMOIZEKO eskola: Herri txikiarentzat bizitza098: Iru�erriko D ereduko ikastetxeen egoera: hazi bai, pilatu ez M-learning : joan eta ikertuBETTO, Frei:HUEGUN, Axier: Zer dio gorputzak hezitzen ari garenean?ZANGOZA ikastola, Zangoza: Jarrerek badute zeresana Zangoza ikastolanMuga guztien gainetik... euskaraz!: PEDRO LOPE DE LARREA, Agurain099: Anjeles Iztueta, lau urtez EAEko Hezkuntza sailburuARRASATEKO BHI, Arrasate: Lan kooperatiboaMuga guztien gainetik... euskaraz!: ELORTZIBAR ikastola, ElortzibarLIZARRA ikastola, Lizarra: Euskara herriratzen dakienaIkastetxearen hezkuntza asmo nagusiakMONTERO, Jose Luis:IBARZABAL, Eugenio:Summerhill Donostian. Sutan gordetako oroimenaEmakumeen lanbide prestakuntza formalizatuaren hastapenak (1880-1930)LABIAGA ikastola, Bera:GAYARRE ikastetxe publikoa, Erronkari: Erronkaribarra, belaunaldi berria iragana eta geroa uztartuzAntzuolako herri eskola:Haur eskolakAURREKOETXEA, Manu:LANGAITZ, ikastola, Orereta-Errenteria: Gurasoak euskalduntzenSAN JOSE DE CALASANZ, ikastetxe publikoa, Donostia (Altza): Ohitura eta baloreak lantzenARAMENDI, Peio: Erreforman agertzen diren oztopoakEuskal maisu-maistren garbiketa Gerra Zibilean eta Frankismoaren hasieranIrakasle-ikasleen arteko harremanakErrenteriako PAT:R. M. de AZKUE ikastola, Lekeitio: Non(d) (hik) hasi?Frankismoaren garaiko etxe eskolaren esperientzia BizkaianLanbide HeziketaAREVALO, Jorge:IKASLAN: eremu publikoan elkarte pribatuakTOLOSALDEKO Lanbide Heziketako institutua, Tolosa: Etxebizitza baten elektrifikazioaLanbide Heziketa berria: Javier Mardonesekin solaseanLUKAS, J. F.:TOKI-ALAI herri ikastetxea, Irun: Irakurketaren zaletasuna bultzatuzSANCHEZ, Seve: Lanbide Heziketa berria eta euskaraUrrutiko euskal eskola: Euskadi-Venezuela ikastola (1965-1986)HAMILTON, David:BIURDANA (Iru�ea) eta ASAKATASUNA (Burlata) institutuak: DBHren ezarpena Nafarroako institutuetanAIAKO herri eskola, Aia: Euskal giroko herrietan erdara nola landuIrakasleriaren osasunaHaurrek eskubidea dute errealitatearen osotasuna ezagutzeko. Artzain Oneko 36. Txanda, hezkuntzako langileakAVE MARIA ikastetxe publikoa, Errotxapea: Euskararen lehen urratsak erdal giroko eskoletanBELGIKA: Belgiar estatuko hezkuntza sistemakEdozein kulturatan ematen den heziketa, komunitatezkoa zein formalaIZARRAKO herri eskola, Izarra: Euskararen fruituak erdal baratzeanLABIAGA ikastola, Bera: Berako ikastolaren borrokaDANIMARKA: Danimarkako hezkuntza sistemaGOROSTIDI, Jose Luisen omenezDOBH, EAEko ertainetako erreformaELKARRI:TAFALLAko ikastola, Tafalla: Irakurketa-idazketa konstruktibismoaren ikuspegitikAITOR ikastola, Donostia: Oihala igo eta funtzioa hasten deneanBRITANIA HANDIA: Ingalaterra eta Galeseko hezkuntza sistemaOIARTZUNGO MUSEO BATZORDEA:Demokrazia irakaskuntzanGipuzkoako Haur Eskolan Koordinakundea: Haur Hezkuntza. Lehen zikloa?Badator, badator, euskal eskola publikoaren festaARANO, Rosa Mª: Txingudi ikastolako hizkuntza plangintzaTertulixak: autoheziketa modu batIRLANDA: Irlandako Hezkuntza SistemaHaurrekiko tratu txarrak aztergaiKORTESEKO ikastola, Kortes: Hegoaldeko mugaraino euskarazEPERRA ikastola, Soh�ta:ETXEBERRIA, Elias:IBAIALDE 97. Ezagutu eta maitatuL´educazione italiani19: Handik eta hemendik euskal eskakizunei erantzun behar nonahiHezkuntzako beste hezitzaileakEskola txikien koordinazioa: Gernika inguruko eskola txikien esperientziaJOSE ARANA ikastola, Eskoriatza: Haurtxoteka, liburutegia baino gehiagoFUNES, Jaume: NerabetasunaSAN JOSE DE CALASANZ, Donostia: A eta B ereduetatik D eta B ereduetaraBadator EAEra DOBHren ezarpenaIkasbatuaz; pauso sendoak emanezSUEDIA: Suedia, lan eta familia betebeharrak orekatuzAdimena eta autoestimua irakaslearen zereginaSUITZA: Suitzako banka sekretuak, txokolatea eta eskolakELORZA, Juan mari; EZKIAGA, Patxi; LARREA, Jose Luis:24: Euskara eta Euskal Heziketarekiko erasoak areagotu diren honetan euskararen aldeko jarrerak inoiz baino biziagoHezkuntza kooperatibakDONIBANE-LOHITZUNEko ikastola, Donibane-Lohitzune: Donibane-Lohitzuneko Ihauteri ttiki egunaPORTUGAL: Atlantiar kresalaren bila PortugaleraKARMENGO AMA ikastetxea, Trintxerpe: Eskolaren funtzio aldatzailea.ARTZAIN ESKOLA, Arantzazu: Eskoletatik ateratako artzainakSUEDIA: Suediako haur zerbitzuak eta eskolak ezagutzen028: Eskola berriaren gorpuzketan ezinbestekoa den nazionaltasunari ekin zaioURANGA, Marije:URRETXU-ZUMARRAGA ikastola eta TERRASAKO eskola publikoa: Elkatrukea, harremanak bideratuzFINLANDIA: Eskandinaviari begiraIPAR HEGOA Fundazioa: Euskal eskolaren azken hogei urteak. MARTÍ, FelixI elkarrizketaHaur eskola txikietako irakasleenALVAREZ, Manuel:Europako irakasleen ordutegiak eta ordainsariakArgentinako irakasleak urtebetez barau grebanHezkuntza finlandiarra, zergatik da eredugarri?ESTRUCH, Joan: Autonomiak garrantzia du, baina ez da hezkuntza sistemak dituen gaitzen irtenbideaIsabel Cela�. �Hezkuntza edozein herrialderen eraldaketarako ardatz nagusia daNazioarteko hezkuntza. Egoerak eta erronkak Emmi Pikler. Haurraren autonomiaEmmi Pikler. Haurraren autonomiaRODRIGUEZ DE LAS HERAS, Antonio: Etorkizunari so bizi ahal izateko ziurgabetasuna arnasten ikasi behar du gizakiaren garunakPalestina: hezkuntzaren garrantziaBoliviako eskoletan. Hezkuntza munduko pertsona guztien eskubidea dela onartua dago. Zer egiten ari da hori lortzekoPISA frogen hamaika irakurketaPALESTINA: Okupazioa haurren begietatikNeus Samarti: "Ebaluazioa aldatzeko, azterketako galderak aldatu behar dira. Ez galdetu �Egin lorearen marrazkia, eta idatzi zatien izenak�, hau baizik: �Mendira joan garenean, amak esan dit loreak ez puskatzeko. Zergatik?��Hezkuntzari erasoaldiaren irakurketa eta erantzunaHezkuntza aztergai latinoamerikanVenezuela, Bolivia eta Nikaragua Kubaren bidetikNafarroako landa eremuko eskolak: Txikitasunak elkarturikKataluniako hezkuntza eraberritzailera bidaiaEstoniako Hezkuntza SistemaEuskal Herriko hezkuntza ezagutzeko hainbat gako Gazteak eta euskara © 2005


Etorkizuna lantzen — dantzan.eus\nHemen zaude: Hasiera › Hemeroteka › Etorkizuna lantzen\nLaurehundik gora ikaslek parte hartu dute aste osoan Miarritzeko nazioarteko dantza ikastaroan\n17. edizioa denez, gero eta ezagunagoa bilakatzen ari da, bereziki dantza klasikoaren munduan. Erreferentzia bat iduriz, antolatzaileek erranik. Irakasleen aldetik hasteko, izen handiak baizik ez dituzte. Paris, Kuba edo Genevako dantza konpainietatik etorri dira hamar. Hor dago, adibidez, Cyril Atanassoff Parisko Operako izar ezaguna. Orain dela hogei bat urte munduko oholtza ospetsuenetan aritu den dantzaria. Geroztik irakasle bilakatua dela, beti ere Parisko Operan, bere ikastaroak franko preziatuak dira. Iaz etorri zen lehen aldiz ikastaldira irakasle bezala, eta aurten ere berriz hemen dago, «plazer handiarekin», gainera, haren hitzetan. Irakasle eta ikasleen arteko trukaketa zaio bereziki interesatzen gisa horrelako ikastaldietan: « Denen artean esperientziak partekatzea biziki garrantzitsua da dantzari batentzat, bere gaitasunak ahal bezain bat zabaltzeko gisan. Irakasle bakoitzak bere metodoa baitauka. Bakoitzak zerbait gehiago ekar diezaioke ikasleari», nabarmentzen du irakasleak. Beste izen handien artean, Azari Plissetski Lausanako Bejard baleteko irakaslea, bere garaian ere dantzari famatua izan zena edo Noëlle Winkelmann Genevako dantza akademiako zuzendaria. Irakasle horien aitzinean, adin orotako ikasleak dira biltzen. Zortzi urteko haurrak zein helduak, amateurrak edo profesionalak, hamar maila ezberdinetan banatzen dira denak. Guztiak, aldiz, helburu batekin dira etorriak: dantzatu, dantzatu eta dantzatu. Goizetik arrats, 9:00etatik 19:00etara, piano jotzaileek zuzenean erritmoa ematen dietela. Jauzi, lerratze, atxikitze, edozein urrats, bakarrik edo bikotean. Jazza edo dantza garaikidea doi bat lantzeko kurtsoak daude baita, klasikoaren osagai bezala.\nBakantzetan lokartu gorputza iratzartzeko\nKurtso batera joatea aski da ikusteko ikasleek ez luketela nehondik ere beren dantzako soinekoa aldatuko bainatzeko batengatik. Edozein gisaz, udako bakantzak beren gibelean utziak dituzte jada. «Iraileko sartzea aitzin, lan erritmoa berreskuratzeko aukera paregabea dute hitzordu hau, bakantzetan lokartu gorputza iratzar dadin», dio Helene Gillet ikastaldiaren arduradunak.\nIkastaldia ahal bezain eraginkorra izateko, Miarritzeko hiria ez da zuhur izan prestatu dien materialarekin. Ikasleek ez dute deus eskas. Bost sala eta hiru tona material utzi die hiriak. Ostalaritza ikastetxea zein inguruko ezker paretak, guztiak behar bezala egokitu dituzte. Zurezko oholtza zabal bat jarri dute espresuki eta gainean plastikozko tapiza bat pausatu . Iduriz, Cyril Atanassoffek erranik, ikastaldi anitzetan ez da hainbeste luxurik. Lurra gogorra dutela gehienetan, kolpatzeko arriskuak areagotzen dira. Hemen, aldiz, ez omen da horrelakorik.\nBalet eskolatik hainbat profesional ateratzen dira\nAbuztuko ikastaldi honetaz gain, Miarritzeko balet eskola urte guztian dabil lanean dantza klasikoaren arloan. 130 bat ikasle ditu, bost urtetik 17 urtera bitartekoak. Horien artean dantzari profesional bilakatzen dira zenbait. Ikasle ohi batek aurtengo Maitaldia zabalduko du Aterballetto konpainiarekin, hain zuzen, irailaren 9an. Baina bide hori hartu aitzin, 13 urtean joan zaizkie beren ikasle onak, Parisko zein Marseillako gazte konpainietara, besteak beste. Donostian gazte konpainia bat sortzekotan dela Biarritz Baleta, hemendik aitzina, horietariko batzuek ez dute gehiago hain urrun joan beharrik izanen. Miarritzeko baletaren eskolako dantzari gazte bat sailkatu berri dute preseski, gazte konpainia horretan sartzeko.


Informazio publikoa eskuratzeko eskubidea - Malerrekako Mankomunitatea\nVer submenu de Mankomunitatea\nVer submenu de Euskara\nHerrian Erosi, Euskaraz Erosi\nVer submenu de Zerbitzuak\nNorberaren eta hirugarrenen cookie-ak erabiltzen ditugu erabiltzaile gisa duten esperientzia hobetzeko. Webgune honetako edozein estekatan klik egitean, zure nabigatzailean horiek instalatzeko baimena ematen diguzu.\nOnartu Rechazar Informazio gehiago\nInformazio publikoa eskuratzeko eskubidea edozein pertsona fisiko edo juridikok, bai norbanako gisa eta bere izenean, bai bildu edo ordezkatzen dituzten legez eratutako erakundeen ordezkari gisa eta horien izenean, informazio publikoa eskuratzeko duen eskubidea da, Legean ezarritako mugekin eta eskaerarako arrazoiak eman beharrik gabe.\nInformazio publikotzat ulertzen da Gardentasunari, informazio publikoa eskuratzeari eta gobernu onari buruzko maiatzaren 17ko 5/2018 Foru Legearen mendeko subjektuen esku dauden eta horien funtzioak betez egin edo eskuratu diren edukiak edo dokumentuak, edozein delarik horien formatua edo euskarria.\nInformaziorako sarbidea, oro har, doakoa izango da eta, ahal den guztietan, eskatutako moduan edo formatuan jarriko da eskura.\nZer da informazio publikoa?\nGardentasunari buruzko Foru Legeko 4. artikuluaren arabera, informazio publikoa hauxe da:\nEdozein direlarik bere euskarria eta adierazpidea, foru-lege honek aipaturiko administrazio publikoek sortzen duten edo daukaten informazioa.\nHalaber, informazio publikotzat jotzen da zerbitzu publikoek ematen dituzten edo ahalmen administratiboak edo funtzio publikoak dituzten beste erakunde edo subjektu batzuek sortutakoa edo horien jabetzakoa den informazioa ere, baldin eta jarduera publiko bat gauzatzean lortu bada.\nInformazio publikoa eskuratzeko eskubidea ez da unibertsala eta lotuta dago Gardentasunari, informazio publikoa eskuratzeari eta gobernu onari buruzko abenduaren 9ko 19/2013 Legeko 14. artikuluan eta Gardentasunari, informazio publikoa eskuratzeari eta gobernu onari buruzko maiatzaren 17ko 5/2018 Foru Legeko 31. artikuluan ezarritako mugei.\nInformazio horren zati handi bat argitaratuta dago webgune honetan eta Gobernu Irekiaren Atarian. Aurkitzen ez baduzu, laguntza eska dezakezu bilatzeko eta/edo informazio publikoa eskuratzeko eskaera formalizatzeko.\nInformazio publikoa eskuratzeko eskaerei buruz ebazteko organo eskuduna Gardentasun Atariaren arduradun izendatutako pertsona da (email de contacto).\nOro har, informazio publikoaren eskaerari dagokion erregistroan sartutako datatik hilabete igaro baino lehen erantzun beharko zaio.\nEpe hori beste hilabetez luzatu ahal izango da, baldin eta, informazioaren bolumena eta konplexutasuna dela eta, aipaturiko epea baino lehen igorri ezin bada. Kasu horretan eskatzaileari jakinarazi behar zaizkio, hamar egun igaro baino lehen, ebazpena epe horretan igortzea justifikatzen duten arrazoiak.\nInformazioa eskuratzeko eskubideak Gardentasunari, informazio publikoa eskuratzeari eta gobernu onari buruzko maiatzaren 17ko 5/2018 Foru Legeko 31. artikuluan jasotako zenbait muga izango ditu, hauetarako kaltegarria bada:\nErabakiak hartzeko prozesuetan eskatzen den konfidentzialtasunaren edo sekretuaren bermea.\nLegez kanpoko penal, administratibo edo diziplinazkoen prebentzioa, ikerketa eta zehapena.\nAlderdien berdintasuna prozesu judizialetan eta benetako babes judiziala.\nZaintza-, ikuskapen- eta kontrol-funtzio administratiboak.\nEkonomia- eta merkataritza-interes legitimoak, foru-lege honen araberako hitzarmen, kontratu eta beste ekintza administratibo batzuen publizitatearen kalterik gabe.\nSekretu profesionala eta jabetza intelektuala eta industriala.\nLege-mailako arauek gordetakotzat edo babestutakotzat jotako informazioa.\nMuga horien aplikazioa, dena den, neurrikoa izango da bere xedearen eta bere babes-xedearen arabera, eta modu zorrotz eta justifikatuan interpretatu beharko da.\nMuga horiek legeek zehaztutako denboran edo justifikatzen dituen arrazoiak irauten duen bitartean soilik aplikatu ahal izango dira.\nEz onartzeko arrazoiak\nEz dira izapidetzeko onartuko, arrazoitutako ebazpen bidez, honako eskaera hauek:\nLegeak eskuratzeko eskubidetik kanpo uzten duen informazioari buruzkoak.\nZuzentzen zaion erakundearen eskuetan ez dagoen eta eskuduna ezezaguna den informazioari buruzkoak.\nKontsulta juridikoei erantzuteko eskaerekin edo txostenak edo xedapenak egiteko eskaerekin bat datozenak.\nNeurriz kanpokotzat jotzen direnak euren izaera zentzugabeagatik eta errepikakorragatik edo eskubidea neurriz kanpo erabiltzen dutelako.\nPrestatzeko dokumentazioari, egiten ari den materialari edo datu amaigabeei buruzkoak badira eta espediente administratiboaren parte ez badira.\nBukatu gabeak: Oraindik barnetik lantzen ari direnak eta xedapen, txosten edo onespenik ez dutenak.\nKasu horretan, ebazpena emateko organo eskudunak hura amaitzeko aurreikusitako denborari buruz informatu beharko du eskatzailea.\nIzaera laguntzailea edo babesekoa duen informaziori buruzkoak, esaterako:\nOharrak, zirriborroak, iritziak, barne-erabilerako laburpenak edo garrantzi edo interes publikorik ez duten barne-jakinarazpenak.\nEz dira halakotzat jotzen espedientearen parte diren edo ebazpenekin eta beste ekintza administratibo batzuekin zerikusirik ez duten txosten juridiko, tekniko, ekonomiko eta beste gisa batekoak.\nHedatu ahal izateko berregiteko aldez aurretiko ekintza behar duen informazioari buruzkoak.\nEz da berregitetzat jotzen erabilera arrunteko tratamendu informatizatu baten bitartez lor daitekeen informazioa, ez eta hainbat dokumentutan sakabanatutako informazioa bildu nahi duen ekintza ere.\nInformazio publikoaren eskaerak\nEskaera bat tramitatzea (enlace a la página con formulario de Solicitud de Información).\nInformazio Publikoaren Unitate Arduraduna\nHerritarren informazio publikoa eskuratzeko eskubidea gauzatzeko xedez, erakunde honek Informazio Publikoaren Unitate Arduraduna (IPUA) izendatu du, 5/2018 Foru Legean ezarritako betebeharrak denboran eta forman izapidetzeaz arduratzen dena. IPUA komunikazio-funtzioa da, eta transparencia@dominio.es helbidearen edo 948 XXX XXX telefonoaren bidez jar zaitezke harremanetan harekin.\nLankidetza-hitzarmen, kontratu-programa, agindu eta norbere bitartekotarako mandatuei buruzko informazioa\nDiru-laguntza jarduerari buruzko informazioa\nInformazio patrimonial eta estatistikoa\nPublizitate-xede diren beste eduki batzuk\nGoi-karguei eta zuzendaritzako langileei buruzko informazioa\nGarrantzi publikoko informazioa\nEkonomia, aurrekontu eta finantza-informazioa\nKontratazio publikoari eta zerbitzu-emakidari buruzko informazioa\nInformazio instituzionala, antolakuntzakoa eta plangintzakoa\nGardentasuna da gure Udalaren jarduketak oinarri izan behar duen funtsezko printzipioetako bat.\nZazpigurutze Kalea 2 behea, 31740 Doneztebe/Santesteban\n948 451 746 | 948 451 669


Maria Ubarretxena: "Baldintza bat jarri nuen alkategai izateko: nire taldearekin aurkeztea" - Arrasate - Goiena.eus\nMaria Ubarretxena: "Baldintza bat jarri nuen alkategai izateko: nire taldearekin aurkeztea"\nXabi Gorostidi 2019-05-21 07:00\nMaria Ubarretxena Kulturate kanpo aldean ateratako argazkian. (Argazkia: Amaia Zabala)\nMaria Ubarretxenak Humanitate eta Enpresan lizentziatua da, eta Goizper kooperatibako bazkidea da. 2013 eta 2015 urte bitartean Eusko Jaurlaritzako Gizarte Ekonomiako zuzendaria eta Kooperatiben Goren Kontseiluko lehendakaria izan zen, eta 2015etik hona Arrasateko alkate izan da.\nLau urte egin dituzu Arrasateko alkate bezala. Pertsonalki, zer nolako lau urte izan dira zuretzako?\nNiretzako sekula izan dudan lanik zailena izan da. Intentsitate askoko lana da, dedikazio asko eskatzen duena, baina egia da, aldi berean, oso aberasgarria ere badela; aukera ematen dizu zure herria gertutik eta sakonago ezagutzeko, jendearekin harremana areagotzeko, eta herria hobetzeko. Alde horretatik, lan pozgarria ere bada. Balantzan jarrita, lau urte positibo izan dira.\nLehen aldiz alkate zarenean, buruan ideia bat eduki dezakezu. Egin zenuen ideia hori, eta ostean aurkitu duzuna, berdinak dira?\nNik uste dut, alkate zer den jakitea ez duzula lortzen zeregin horretan hasi arte. Gauza asko ditu atzean, beste lanpostu batzuk bezala, eta zaila da azaltzen zelako dimentsioa hartzen duen. Horregatik diotsut, segurtasun osoz, inoiz eduki dudan lanik zailena izan dela.\nPolitena ere bai?\nBada bai; zailena eta politena.\nDedikazio handia eskatzen duen lana izanik, zer egiten duzu deskonektatzeko, alkate jantzia eskegitzea lortzen duzunean?\nBada askotan joaten naiz igeri egitera Musakolako Kiroldegira. Ezinezko egiten zait ordutegi finko batzuen barruan egiten diren kirolak egitea, zunba estilokoak, adibidez. Igeriarena nire agendara ondo moldatzen da, nahi edo ahal dudanean joan naitekeelako. Horrez gain, trikitia jotzen dut, eta margotzea gustatzen zait.\nAlkate moduan, momenturik atseginena? Eta gogorrena?\nMomenturik atseginenak niretzako herritarrak gerturatzen zaizkidan uneak dira: batzuetan zerbaitetan ados ez daudela esatera, beste batzuetan zoriontzera... gertutasun edo konfiantza hori da atseginena. Zailenetako bat, ordea, arrasatear bat Anboton galduta egon zeneko egun haiek. Senideen alboan egon nintzen, egunik egun, eta euren ezinegona eta tristura bertatik bertara bizi izan nuen.\nEta momentu atseginena alor politikoan?\nBada, Memoriaren Mahaia publiko egin genuen eguna, adibidez. Bakoitzak zati bat irakurri genuen, memoriaren alorrean egin gabe zeuden aitortzak egiten hasiko ginela iragartzeko.\nZertan uste duzu asmatu duzuela Udal Gobernu bezala?\nEz dakit asmatu dugun, baina ahalegindu gara entzute aktiboa egiten. Denbora hartu dugu horretarako; elkartzea eskatu diguten guztiekin egon gara, gu ere hurbildu gara jendearengana... Eta horrez gain, uste dut, duela lau urte eman genuen hitza bete dugula. Proiektu batzuk egingo genituela esan genuen; eta eginda, edo egiteko bidean daude.\nAsmatu ez duzuenik? Autokritikarik?\nAlderdien arteko harremanak, uste dut. Denok ahalegindu gara harreman on bat edukitzen. Herritarren partez sumatu izan dut eskaera bat, gure artean ados jartzeko, bereziki, herriarentzat garrantzitsuak diren gai horietan. "Zergatik ez zarete ados jartzen honetan? Herriarentzat onuragarria da". Askotan entzun dudan zerbait. Herrigintzan alderdien artean adostasunak lortzea ez litzateke hain zaila izan beharko; ika-miken jokoan sartzen gara eta gure gain hartzen dugu dagokigun erru zatia. Denok dugu asko dugu hobetzeko politikarion arteko harremanetan, eta errespetuan.\nAskotan aipatu izan duzu, Udal burokraziak norberak nahi lukeena baino luzeago jotzen duela. Zentzu horretan zer geratu zaizue egiteke?\nHor daude, Juan Arzamendi Musika Etxea, eta Kulturola. Lehena martxan dago jada, baina Kulturolaren kasuan ez digu astirik eman lanak hasteko ere ez. Azken hau denbora luzeko proiektu delako, eraikin babestua delako, ... tramiteek luze jo dute, eta uda ostean hasiko dira lanak. Gogoan dut alkate postua lortu eta gutxira esan niela teknikarei: "Nola ez dugu eraikin bat berrituko lau urteko epean?" Baina, bai, konturatzen zara administrazioaren tenpoak motelak direla. Onartzea, kosta egiten da.\nLau urte hauetako ikasgai handiena?\nKonturatzea, eta benetan ulertzea, proiektu komunitario bat aurrera ateratzeko jende guztiari entzun behar zaiola. Izendatu ezin dezakedan pertsona batek, honako gomendioa eman zidan: "askotan gehiago entzun behar zaio zure aurka dagoenari, zure alde dagoenari baino". Oso gomendio garrantzitsua iruditzen zait politikariontzako, bestela endogamikoak izateko arriskua dugulako. Herria anitza da, eta denon iritziak entzun behar ditugu.\nEAJrentzat berreskuratu zenuen historikoki ezker abertzalea nagusitu izan den udalerri bat. Horrez gain gaitasun komunikatibo sendoak dituzu kamera aurrean, jende aurrean... Jaso al duzu eskaintzarik alderdiaren partez goi-kargu baterako?\nNire kasuan ez nintzateke ezer, atzean dudan lan-talderik gabe, eta beti gustatzen zait hori azpimarratzea. Niri dagokidanean, ez dut inolako eskaintzarik jaso. Ohore bat izan da Arrasateko alkate izatea, eta herritarrek konfiantza ematen badidate berriz, ohorea izango da berriz alkate izatea.\nEta jaso ez baduzu, zer nolako eskaintza izan beharko litzateke zuk Arrasateko EAJren gidaritza uztea planteatzeko?\nNi alkategaia banaiz, alderdiak hala onartu duelako da. Lau urte hauetan oso atmosfera ona izan dugu lanerako, eta hor eskerrak ematen dizkiet ere Udal langileei ere. Baina, aitortzen dizut, bai jarri nuela baldintza bat berriz alkategai izateko: nire taldea nirekin aurkeztea.\nZeintzuk dira EAJren hiru proiektu garrantzitsuenak datorren agintaldirako?\nGizarte Zerbitzuetan, aitortza bat jaso dugu, Espainia mailako hirugarren udalerria izan garelako biztanleko egindako inbertsioan. Alor hau oso garrantzitsua da guretzat, eta horren aldeko apustua tinkoa egiten jarraituko dugu. Segurtasunarekin lotuta, segurtasun mahai bat sortzea planteatzen dugu: udaltzainekin, Ertzaintzarekin, merkatariekin eta Gizarte Zerbitzuetako langileekin. Eta nola ez, Musakolako Kiroldegi berria. Arrasatek aspalditik du beharra, eta orain inoiz baino gehiago. Badirudi bailara honetan beti gaudela ahaztuak, inbertsioei dagokionez. Zergatik ezin dezakegu Tolosak duen Kiroldegia eduki Arrasaten? Eta azkenik, irisgarritasunarekin lotuta, igogailuak jarri nahi ditugu: Erguinen eta Santa Teresan.\nZer moduko emaitzak espero dituzue maiatzaren 26rako?\nEgia esan guk ez dugu kinielarik egiten. Herriak bozkatuko du, eta ostean ikusiko dugu zer gertatzen den. Guri apal joatea gustatzen zaigu, baina nahiko genuke herritarrek gugan konfiantza jartzea, duela lau urte egin zuten legez.


Eskubideen aldeko ahotsak barreiatzen - Busturialdeko Hitza : Busturialdeko Hitza\nEskubideen aldeko ahotsak barreiatzen\n'Gernika Batzordea. 1976tik kontakizun kaleidoskopikoa eraikitzen' ikusentzunezkoa aurkeztu dute Lizeo antzokian. Herriaren memoriari doinua jarri dion 'Gernika bizirik' abestia lehenengoz zuzenean entzun dute gernikarrek\nArgazkia: Kostan Delgado\nAnitza delako, eta oparoa. Aldakorra, baita. Kaleidoskopikoa da Gernika Batzordeak bere ibilbidearen 45 urteetan egin duen lana, ekarpena, borroka eta aldarrikapena. Diktadura garaitik gaurdainoko bilakaeta du. Bonbek txikitutako bizitza eta bizipen zatiak batuz, herri memoria egiten aritu da 45 urtez.\nIkuspuntu ugari eman dizkio euskal gizarteari, eta baita Gernikako herriari ere. Askotariko jendea bildu du inguruan: ekintzetan, jardunaldietan, urteurrenetan, aldarrikapenetan… Eta gaur egun bizirik dirauten aldarrikapenek oinarria eta jarraipena dute, garaiaren eta beharren arabera aldakorrak diren arren. Azken batean, kaleidoskopikoa da Gernika Batzordeak idatzi duen historia.\nGaur, Gernika-Lumoko Lizeo antzokian, 45 urteetako ibilbidearen kotakizun hori ikusteko aukera izan dute herritarrek. Ibon Meñikak eta Haritz Petralandak landu dute dokumentala, eta Gernika Batzordeak lan horren aurkezpena egin du gaur, Gernika-Lumoko Zine klubarekin batera. Dokumentala jendaurrean erakutsi aurretik, Janire Arrizabalaga eta Enare Muniategiren bertsoak eta Gernika Bizirik abestia zuzenean entzuteko aukera izan dute gernikarrek. Ostean, hitz batzuk esan dituzte Gernika Batzordeko kide Sabin Ibazetak eta Juantxu Izagirrek.\n45 urteko lanari doinua jarri dio 'Gernika Bizirik' abestiak. #KontakizunKaleidoskopikoa #GernikaBatzordea #GuernicaGernikara pic.twitter.com/GzOA6seWMY\n— Busturialdeko Hitza (@BusturiaHitza) October 22, 2021\nGaur iluntzean Lizeo antzokian ikusi dena zinema aretoetan ikusten denarekin desberdina dela nabarmendu du Ibazetak. Historia da Gernika Batzordea. 1976tik kontakizun kaleidoskopikoa eraikitzen ikusentzunezkoak gaur erakutsi duena, memoria da gaur Lizeo antzokian egin dena. Bizipenak, lau hamarkadatan bildutako esperientziak, ahotsak… uztartu dituzte dokumentalaren egileek, historia egin duten protagonisten ahotik.\nBaina batzordearen historiaz harago, Gernikako, gernikarren eta Euskal Herriko historiaren zati bat ere idatzi dute Gernika Batzordeko kideek. Euskal gizarteari egindako ekarpena ikusarazteko balio du ikusentzunezkoak; kasurako, Lizarra-Garazi hitzarmenean parte hartu zuela ere erakusten du. Gernikan erori ziren bonba kopurua edo erasoan parte hartu zuten hegazkinak zenbat izn ziren jakitea gararntzitsua den arren, batzordearentzat garrantzitsuagoa izan da zenbaki horietatik harago dagoena, eta hori ikusi da Lizeoan.\nPicassoren Guernica Gernikara ekartzeko herri mugimendua batzordeak bultzatu zuen, eta koadroa Madrilera heldu zenean Espainiako hiriburura egindako bidaia, kateatzea, protesta edota atxiloketak gogoan dute protagonistek. Bestalde, gaur egungo begirada eta ahotsen ekarpena ere erakusten du dokumentalak. XX. mende bukaeran jaio den neska batek koadroa bahituta zela jaio zela nabarmentzen du, bahituta jarraitzen duela gogoratzeko.\n"Picasso errepublikarra zen, errepublikak agindu zion koadroa margoztea. Eta Reina Sofian dago, Madrilen dagoen museorik monarkikoenean".#KontakizunKaleidoskopikoa #GuernicGernikara #GernikaBatzordea pic.twitter.com/sWWLkdvdBk\nBide oparoa, memoria bizia. Picassoren lana Gernikan egotea eskubidea delako egin dituzte hainbat ekimen. Baina Gernikak eta gernikarrek bizi izandakoa, bonbardaketaren egiazko errelatoa bereskuratzea eta zabaltzea, justizia eta erreparazioa ere gernikarrei eta euskal herritarrei zor zaien eskubidea delako lan egin dute batzordekideek 45 urtez, eta horretan diraute.\nBonbardaketaren 50. urteurrena gogoratzeko Gernikak hartu zuen jende uholdea eta sortu zen mugimendu hartatik gaur egun arte, emankorra izan da batzordearen mugimendua. Eta gerra bat bizi izan duenaren enpatiatik, gerra bizi duten beste herrialdeekiko elkartasuna erakutsi du beti Gernika Batzordeak: Palestina, Sahara, Kurdistan… “Gernikak beti izan du zerbait, eta Saharan jendeak jakin badaki zer gertatu zen Gernikan, baita Venezuela ere”. Norbere zilborrari begira geratu beharrean, “beste Gernika” batzuk ere badirela argi du batzordeak.\nGatazketan parte hartzea eta konponbidean laguntzea ere izan da Gernika Batzordearen xedea. “Biolentzia guztiak dira gaitzezteko modukoak eta, adibidez, genero indarkeria eta emakumeen kontrako biolentzia salatu eta mobilizazioetan parte hartu dugu; gustura, gainera”.\nSinergiak eta erreleboa. Inertziak bultzatuta, lanean darraite batzordekideak, baina belaunaldi berrien ekarpena beharrezkoa delako, sinergiak bilatu dituzte azken urteetan. Zertzelada hori ere batzordearen historiaren parte da, Gernikako bonbardaketaren urteurrenaren harira sortutako taldeen arteko dinamika bezala. Gernika Memoriaren Lekuko plataforma sortu, eta berau ere Gernikako historiaren lekuko izango denez, bada kontakizun kaleidoskopikoak bildu duen beste “kapitulu” bat.\nOrdubete luzean, ikusentzunezkoak ikusgarritasuna eman nahi dio Gernika Batzordearen eta batzorde horren atzean dauden herritarren ekarpen aberatsari. Sabin Ibazetak ikusentzunezkoan dioen bezala, “memoria momentuan egiten delako”.


Kultuzko filmak zinemazale edo jarraitzaile talde bat erakarri ohi dituzten filmak dira, estreinatu eta urte askotara ere zaletuak mantendu eta maiz areagotu dituztenak. Batzuetan, estreinatzeko unean, ez dute arrakastarik izaten, baina beste batzuetan, aldiz, berehalako arrakasta itzela dute. Kultuzko filmetako zinemagileek zinemazaleen erakarpena sortu nahi dutenez, sarri film arruntek ez dituzten ezohiko elementuak dituzte.\nKultuzko film estatuseko filmek ikusleen eta filmen arteko harreman estu eta sendoa lortzen dutenez, haien sailkapena zaila izaten da. Maiz, genero berezi edo espezializatuen barnean sailkatu dira: adibidez, beldurrezko zinema edota zientzia-fikziozko zinema\nThe Rocky Horror Picture Show, esaterako, kultuzko filmtzat jo da. Hainbat gai jorratzen ditu: musikala, zientzia-fikzioa, beldurrezko zinema, trabestismoa, LGBT harremanak eta intzestua. Urtero, eta batez ere AEB eta Erresuma Batuan, film horien proiekzio eta jaialdi bereziak ospatzen dira, eta bertaratzen diren zaletuak filmako pertsonaiez mozorroturik joateaz gain, proiekzioan zehar soinu bandako kantak kantatzen dituzte.\nOrriaren azken aldaketa: 13 abuztua 2021, 20:15.


Euskara ikasleen komeriak sarean ikusgai, Bartzelonako Euskal Etxeak bere blogean jarri dituen laburmetraietan — Euskal Kultura\nHemen zaude: Hasiera → Albisteak → Euskara ikasleen komeriak sarean ikusgai, Bartzelonako Euskal Etxeak bere blogean jarri dituen laburmetraietan\nGaur bukatuko da Bartzelonan Euskal Etxeak antolatzen duen Zinemaldia'07, 'Nomadak TX' dokumentalaren emanaldiarekin hain zuzen. Bartzelonaraino inguratu ezin dutenentzat, ordea, Euskal Etxeak oparia utzi du bere blogean: elkarteko euskara ikasleek egin dituzten laburmetraiak sareratu ditu. Sei bideo dira guztira, gai eta estilo desberdinekin, baina beti ere mundu osoko euskara ikasleek ederki ulertuko dituzten egoerak jorratuz.\nBartzelonako Euskal Etxeak gaur gauean itxiko ditu euskal zinema Kataluniako hiriburura hurbiltzeko asmoz antolatu duen Zinemaldia'07aren ateak. Euskal aktore eta zuzendari zerrenda pasa da egunotan euskal etxetik, baina zinemaldiak bestelako izarrak ere izan ditu: elkarteko euskara ikasleak. Zenbait taldetan bilduta, ikasleok laburmetraia batzuk egin zituzten eta joan den maiatzaren 31ean erakutsi dituzte Euskal Etxeaaren egoitzan. Teknika eta medio aldetik xumeak dira lanak, baina bikainak ikasleek erakutsi duten gogo eta umorearen aldetik, eta publikoak ederto hartu zituen.\nOrain, mundu osoko internet erabiltzaileek ere ikusteko moduan ipini dituzte, Euskal Etxearen blogean. Sei bideo dira guztira, euskaraz egindakoak. Bertan ikasleek, umorez eta ironiaz, klasean egunero bizi dituzten egoerak erakusten dituzte. Euren arteko irabazlea 'Murgildu zaitez' lana izan zen, 2A mailako ikasleek egina. Beste lanak honokoak dira: 'Nor-Nori-Nork zoratzen nau' (sic) [2b mailako taldeak egina], 'Bartzelonan galduta' [1b mailakoak], 'Barraskilo lasterketa' [1a maila], 'Munduko euskararen erabilera' [EGA taldea] eta 'Euskal taoismoa' [Mintzapraktika]. Bideook hemen ikus daitezke.\nBartzelonako Euskal Etxearen bloga\nZinemaldia'07ri buruzko artikulua\nBasqueHeritage.com-en 2007ko maiatzaren 25ean argitara emana\n'Nor-nori-nork zoratzen nau' bideoaren irudia


Udalbatza berezia Ikastolako ikasleekin Eskola agenda 21a lantzeko\n[Osteguna, 07 Maiatza 2015 10:56]\nLehengo asteko ostegunean, apirilaren 30ean, Eskolako Agenda 21ari buruzko Udalbatza Berezia ospatu zen Astigarragako Udaletxeko udalbatza aretoan. Bertan, Astigarragako Herri Eskolaren Lehen Hezkuntzako ikasle guztiek ikasturtean zehar egin duten lanaren emaitza eta ikasitakoa azaldu zuten.\nIkasturte honetan, “Elikadura osasungarri eta jasangarria” gaia modu desberdinean landu dute ikastetxean eta, ondoren, herriaren egoera aztertzeko kanpo jarduera desberdinak egin dituzte. Herriko egoera aztertzeko, guraso zein herritarrei galdeketak egin zaizkie eta Astigarragako landa eremu eta baserriei buruzko ikerketa egin da, Santiagomendira igota.\nIkerketa hauetatik lortutako emaitzak apirilaren 22an egindako foroan eztabaidatu zituzten eskolako ordezkariek eta apirilaren 30eko udalbatza berezian, egindako herriaren diagnostikoa, ikasleek hartu dituzten konpromisoak eta herriaren hobekuntzarako proposamenak azaldu zizkieten Udal arduradunei eta bertaratutako herritarrei.\nEskolako Agenda 21eko arduradunek, eskerrak eman nahi dizkiete eskolako gurasoei eta Astigarragako herritar zein dendariei, ikasleei lagundu eta azaldutako pazientziarengatik. Ikasleek egindako lan bikaina ere goraipatu nahi dute ekimen honen arduradunek.\nZu hemen zaude: Hasiera Berriak Udalbatza berezia Ikastolako ikasleekin Eskola agenda 21a lantzeko


Aurtengoa “sartze historikoa” izan da Seaskarentzat | Aurtengoa “sartze historikoa” izan da Seaskarentzat – iparraldekohitza\nIaz baino 168 ikasle gehiagok hasi dute ikasturtea Lapurdi, Zuberoa eta Baxenabarreko ikastoletan, eta ikasturte bukaerarako orotara 3.500 ikasle izatea espero dute. Lapurdiko ikastoletan izan dute garapenik handiena. Irakasleak, aldiz, eskas direla salatu dute.\n“Aurten marka guziak gaindituko ditugu”. Halaxe hasi du Paxkal Indo Seaskako lehendakariak ikasturte hasierako balorazioa. Izan ere, aurten hiru ikastola berri irekitzeaz gain, ikasle kopurua ere urtero bezala goraka doala adierazi dute Seaskako ordezkariek Basusarriko ikastolan eginiko agerraldian. Urte berean hiru ikastola irekitzea bera bada marka: “70.eko hamarkadatik, Seaskaren hastapen hartatik, ez zen halakorik gertatzen”.\nIrekitze horiek, gainera, gatazkarik gabe egin ahal izan dituztela azpimarratu du Indok, “Ziburun ez bezala”. Preseski, Paul Baudry Basusarriko auzapeza eta herriko etxeko bertze hainbat ordezkarik ere parte hartu dute gaur Seaskaren prentsaurrekoan. Eskerrak eman dizkie Indok eskainitako laguntzagatik.\nLapurdin izan dute bereziki gorakada ikasle kopuruek: Angelun, Bidarten eta Itsasun hamabina ikasle gehiago, Senperen hamaika, Saran eta Donibane Lohizunen bederatzina, Beskoitzen zortzi… Kolegio eta lizeoetan ere gero eta ikasle gehiago daude. Eta, bestalde, azken urteetan sorturiko ikastolek adin gehiagoko ikasleei ematen diete eskaintza: Itsasun eta Baigorrin (Baxenabarre), erraterako, bosgarren mailaraino iritsi dira, eta Lekornen (Lapurdi) laugarrenera.\nBertze ezaugarri bat ere badu Seaskaren azken urteetako garapenak: ikastola txikiak irekitzen ari dira, herri txikietan. Indok azaldu duenez, herri horientzako “euskararen guneak” dira ikastolak, baina baita “kulturaren eta herri bizitzaren iturri ere”. Anekdota gisa ezarri du Azkarateko (Baxenabarre) kasua: duela 26 urte itxi zuten eskola publikoa ikastola bilakatu dute orain. Jean Mixel Galant auzapezak berak han ikasi zuela oroitu du Indok: “Eskola horretan zigortu egiten zuten euskaraz hitz egiteagatik, eta orain ikastola da”.\nNolanahi ere, irakasle postuak falta direla ohartarazi du Seaskak, eta Hezkuntza ministerioarekin negoziaketak ez doazela ongi. Hain justu, aurten Seaskak hamaika irakasle ordaindu beharko ditu “bere sakeletik”. Horren aitzinean mobilizatzeko beharra aldarrikatu dute, eta gaurdanik egin dute urriaren 24an Baionan euskararen eta lurralde elkargoaren alde eginen den Deiadar manifestazioan parte hartzera.


Jarduera fisikoa haurrentzat zergatik den hain garrantzitsua | Consumer\nJarduera fisikoa haurrentzat zergatik den hain garrantzitsua\nJarduera fisiko moderatua edo bizia egunean ordubete gutxienez eginez gero, garapen osasungarria eta psikologikoa lortzen laguntzen du adingabeek.\nAisialdi sedentarioa da haur askok espezialistek gomendatutako jarduera fisikoa ez egitearen erantzule nagusia, egunean ordubete gutxienez. Haurrek ariketa hau jolas eta kirol moduan egiteak hainbat arrazoi ditu, artikulu honetan azaltzen den bezala: garapen fisikorako eta gaixotasunen prebentziorako beharrezkoa den estimulua, eta bere autoestimua, gizarte-kontzientzia, kontzentratzeko gaitasuna eta eskola-errendimendua.\nJarduera fisikoa eta ohiturak aldatzea\nIrudia: First Baptist Nashville\nJarduera fisikoa oso garrantzitsua da haurrentzat eta nerabeentzat. Horixe adierazi dute osasun-erakunde garrantzitsuenetako espezialistek, praktika horri ematen zaion denbora murrizteaz gainera. “Azken urteotan gehien aldatu den ohitura ariketa fisikorik eza da”, adierazi du Espainiako Pediatria Elkartearen Jarduera Fisikoari buruzko Lan Taldearen (AEP) dokumentu batek. Testuak dio ariketa hori “teknologia berriekin eta baldintza soziokulturalekin lotutako gehiegizko aisialdi sedentario batek ordezkatu duela”.\nHala ere, pentsa daiteke osasuntsu txikientzat ez dela beharrezkoa jarduera hori egitea. Pentsa liteke, zure adinari dagokionez, zergatik izan daiteke hain garrantzitsua, espezialistek aholkatzen duten moduan, ariketa fisikoen egunean gutxienez ordubeteko ariketa fisiko moderatua eta altua egitea? Galdera horri erantzuteko, nahikoa da jarduera horren onurak aipatzea.\nJarduera fisikoaren onurak haurrengan\nHona hemen jarduera fisikoaren onurak eta eragin positiboak haurrengan eta nerabeetan:\nOsasunerako Mundu Erakundearen (OME) arabera, jarduera fisikoa egiteak lagundu egiten die haurrei eta gazteei lokomozio-aparatua (hezurrak, muskuluak, artikulazioak) eta sistema kardiobaskular bat (bihotza eta birikak) garatzen.\nSistema neuromuskularra kontrolatzen laguntzen die, hau da, mugimenduak koordinatzeko eta kontrolatzeko mekanismoa.\nAriketa fisikoak kirolarekiko eta bizimodu osasungarriarekiko zaletasuna sortzen laguntzen du, bai eta txiki-txikitatik gorputz-pisu osasungarria mantentzen ere. Osasun Ministerioaren datuen arabera, bost heldu obesotik lau gizenak izan dira.\nOsasun Ministerioak berak NAO Estrategia jarri zuen abian 2005ean (Elikadura, Jarduera Fisikoa eta Obesitatearen Prebentzioa). Programa honetako jarraibideek adierazten dutenez, jarduera fisikoak “lagundu egiten die haurrei beren gorputza eta besteena errespetatzen”, baita “autoestimua eta beren buruarekiko errespetua indartzen ere”.\nJokoek eta kirolek, gainera, “gizarte-kontzientzia” garatzen dute adingabeengan, lehiaketa-egoera horiek garaipenei eta porrotei aurre egiteko prestatzen baitituzte, baita lankidetzarako eta adiskidetasun-espiriturako ere.\nHaur eta nerabeentzako beste onura batzuk ere, gai fisiko hutsetik harago doazenak, nabarmendu egin ziren 1999an Berlinen egin zen Gorputz Hezkuntzari buruzko Goi-bileran: autoestimua handitzea eta jokabide arriskutsuak, eskola-errendimendua hobetzea, pentsamendu abstraktua garatzeko estimulua (abiadura, sakontasuna, indarra, etab. bezalako nozioen bidez). eta kontzentratzeko gaitasuna.\nHaur eta nerabeengan ariketa fisikoa maiz egiteak “obesitatea, gaixotasun kardiobaskularrak, nahasmendu psikologikoak, hezurren desmineralizazioa eta minbizi batzuk prebenitzen ditu”, zehaztu du Gerardo Rodríguezek, AEPko Jarduera Fisikoaren Batzordeko koordinatzaileak. “Gaixotasun hauetarikoren batentzat -adierazi du txostenak-, babes-faktore aldagarria da garrantzitsuena, eta nabarmen laguntzen du agertzen direnean”.\nSedentarismoa, etsai handia\nJarduera fisikoaren etsai nagusia, jakina, sedentarismoa da. “Ingurumenaren eta gizartearen inguruneak sedentarismoa bultzatzen digu eta espazio irekietako jarduera aerobikoetatik urruntzen gaitu – azaltzen du AEP-. Hirietan jolasgune gutxi daude eta ikastetxeetan jarduera fisikoa egiteko erraztasun falta dago”.\nOsasun Ministerioak eta Estatistikako Institutu Nazionalak elkarrekin egindako Osasun Inkesta Nazionalaren datuen arabera, 5 eta 14 urte bitarteko haurren% 12k ez du jarduera fisikorik egiten, eta berezitasun hori askoz handiagoa da nesken artean (% 16, gizonezkoen% 8ren aurka). 15 eta 24 urte bitarteko gazteen jarduera oso urria edo nulua da: %45.\nSedentarismo horri eta haren ondorio negatiboei aurre egiteko, AEPk ‘Seme-alaben jarduera fisikoari buruzko gurasoentzako dekalogoa’ argitaratu zuen. Hor sartzen diren aholkuen artean, helduek adibide gisa duten garrantzia azpimarratu behar da, adibidez, elikadura orekatua eta hidratazio egokia bermatuko duten jarduerak familiakoak izatea, eta ariketa fisikoa adin txikikoen egunerokotasunean lehentasunezko zeregin gisa kokatzea, eta ez praktika huts gisa “aisialdian”.\nariketa garapen haurrak kirol


Gure Pakea Jubilatuen Elkarteak pentsio duinen aldeko manifestaziora joateko deia egin du | Usurbildarrak aurrera\n← Ostiralean euskal presoen eta iheslarien eskubideen aldeko elkarretaratzea Mikel Laboa plazan\nOtsailaren 21ean “Zergatik erabaki?” mahai ingurua streaming bidez zuzenean Sutegin ikusteko aukera →\nGure Pakea Jubilatuen Elkarteak pentsio duinen aldeko manifestaziora joateko deia egin du\nPosted on 2018/02/19 | Utzi iruzkina\nAGIJUPENS elkarteak (Erretiratu eta Pentsiodunen Gizarte Zentroen Gipuzkoako Elkartea) manifestaldia antolatu du otsailaren 22rako (osteguna) Donostian “Pentsio duinen alde” lemapean. Manifestazioa goizeko 11:30ean hasiko da.\nGure Pakea Elkartea deialdiarekin bat\nUsurbilgo Gure Pakea Jubilatuen Elkarteak manifestazioarekin bat egingo du eta herriko erretiratu eta pentsiodunei Donostian egingo den manifestazioan parte hartzeko gonbidapena luzatu diete. Hitzordua ostegun goizeko 11:15etan finkatu dute, Donostiako Amara plaza hotelaren parean. Gure Pakea Jubilatuen Elkarteak jakinarazi du bidaia norberaren kontura izango dela, elkarteak ez du autobusa jarriko Donostiara joateko.\nJose Riviere AGIJUPENS elkartearen lehendakaria: “Denok joan behar gara gutaz barre egin ez dezaten”.\n%0,25a eguneratzearen aurkako protesta\nManifestazio honetan Espainiako Gobernuak iragarri moduan pentsioak %0,25ean eguneratzearen aurkako protesta egingo da, eta Europako Karta Sozialak zehaztu bezala, gutxienik 1.080 euroko pentsioak izateko eskatuko dute. Era berean, Euskal Herrirako Babes eta Gizarte Segurantzako Sistema propioaren aldeko eskakizuna egingo da.


5. kontenedoretik haratago | oiartzun atez ate\nMateria organikoarentzat edukiontzi marroia gehitzeak egungo kontenedore sistemarekin jarraitzea dakar. Oinarrian arazoak sortzen dituen sistema da, hain zuzen ere, kontenedoreena. Egungo kudeaketa sistemarekin jarraituz gero, kontenedore grisa ez da gure kaleetatik desagertuko eta, beraz, honek dakartzan anonimato eta kontzientziazio arazoak ere ez. Kontenedore marroia herritar batzuek soilik erabiliko dute eta beste gainontzekoek materia organikoa edukiontzi grisera botatzen jarraituko dute birziklagarriak diren beste hainbat materialekin batera.\nAtez atekoa da, gaur gaurkoz, edukiontziak gure kaleetatik ken ditzakeen sistema bakarra. Beraz, bilketa sistema hau da egungo osasun, ingurumen, ekonomia eta lege arazoei irtenbide osoena ematen dien alternatiba. Hondakinena denon arazo eta ardura dela ohartuta, ohitura aldaketa txiki batekin, egungo egoerari buelta ematea lor dezakegu eta horri ekin behar diogu.\nEz dakizue zertan ari zareten sartzen. Sistemak emaitza onak emango ditu, baina sufritu behar dena izugarria da (eta gainera emaitzak ere ez dira esaten duten bezain onak). Hori gutxi balitz errauskailua aurrera doa. Usurbilen funtzionatu badu izan da errauskailuari beldurra diolako jendeak, baina egiten denean…\nGaia ez zait iruditzen usurbildarrak planteatzen duen bezala egin behar denik. Zaborren kudeaketari irtenbidea eman behar zaionaren zalantzarik ez dugu. Horretarako Europara begiratzea da gure ustez hobena, han gu baino askoz ere aurreratuagoak baitaude hondakinen kudeaketan. Aurrerapen horri begiratzen badiogu, argi eta garbi ikus daiteke zaborrak era batera edo bestera bildu, lortzen diren emaitzarik hobenak %60 eta %65eko birziklatze eta berrerabiltze mailetan daudela. Arazoa gure ustez gainerakoarekin zer egin erabakitzea da. Ez da egia atez ateko bilketarekin konponbide definitiborik ematen denik. Ez da egia %80ko birziklatze eta berrerabiltze mailara iritsi denik Usurbil eta ez da egia atez ateko zabor bilketak erraustegia egitea ekidingo duenik. Europa mailan birziklatu edo berrerabili gabe geratzen den zabor kantitatea %40-%45ekoa da eta han, atez ate bildu edo edukiontzitan bildu, erraustegian bukatzen du gehienak. Europako kudeaketa: zenbat eta gehiago birziklatu orduan eta gehiago erre.\n2009 Abenduak 3


Ama izateaz damutuak | Klitto!\nAma izateaz damutuak\nklitto! 2016/05/16 3 iruzkin\nItzulpen honen jatorrizko artikulua: http://www.lamarea.com/2016/03/07/arrepentidas-de-ser-madres/\nOrna Donath soziologo israeldarrak egindako ‘Regretting motherhood: sociopolitical analysis’ ikerketak munduan tabua den amatasunaren alderdi bat aztertu du.\n“Bizitzan egin dudan akats handienetako bat da”, ondorioztatu dute elkarrizketatutako emakumee.\nIkerketa hau La Marea 36-n aurki daiteke.\nBai. Badago gure gizartean ama izan nahi ez izatea baino gauza okerragorik; ama izatea akats bat izan dela pentsatu, eta batez ere, esatea. Orna Donath soziologo israeldarrak egindako Regretting motherhood: sociopolitical analysis, ikerketak munduan tabua den amatasunaren alderdi bat aztertu du. Ama izateaz damutu diren 23 emakumeren testigantzak bildu eta aztertu ditu Donathek. “Nire bizitzako akatsik handiena da”, ondorioztatu dute emakumeek. Bildutako testigantzak emakume israeldarrenak badira ere, amatasunak sortutako emozio eta sentimenduek gainezka egiten duten mendebaldeko edozein herrialdetarako ere balio dezake ikerketak.\nNola liteke? Euren seme-alabak maite ez dituzten 23 emakume? Baliteke lehen paragrafo hau irakurri ostean, halakorik ondorioztatu duenik egotea. Eta hemen dago akatsa. Orna Donathek elkarrizketatutako emakumeek ez dute halakorik esan; kontrakoa baizik. Elkarrizketetan argi geratzen denez, bizitza nahi luketen moduan bizi ez izanaz damutzen dira.\nDonathek hala adierazten du: “Elkarrizketatuek objektua (umeak) eta esperientzia (amatasuna) argi bereizten zituzten. Gehiengoek argi azaleratzen zuten euren seme-alabenganako maitasuna, eta amatasunaren esperientziarekiko gorrotoa”.\nHortxe dago Donathen ikerketaren erradikaltasuna. 2008 eta 2011 urteen artean egindako ikerketa Alemanian aurkeztu zen lehen aldiz, eztabaida handia sortuz, eta #regrettingmotherhood traolapean zabaldu zen sare sozialetan zehar. Elkarrizketatutako emakume askok diotenez, eta haien herrialdean ama ez izateak dakarren irudi publikoarekin bat eginez, hustasun eta galera sentsazioak pairatuko zituzketen seme-alabarik eduki izan ez balute. Hori, egun dakitena jakingo ez balute, noski. Testigantzak irakurri ostean, hitz bat datorkigu gogora: askatasuna. Bizitza nahi dugun eran bizitzeko askatasuna, eta ez bikoteak edo giro zehatz batzuek sortutako presio edo konbentzioek baldintzatua. Izan ere, oraindik askori onartzea zail bazaie ere, ama izatea ez da betebehar bat.\nCharlotte, 44 urte, dibortziatua, bi semeren ama. Honela azaldu du bere experientziaren zailtasuna: “Ama izateaz damutzen naiz, baina ez naiz haurrez damutzen, ez haien izaeraz, ezta direnaz ere. Maite ditut. Nahiz eta ergel batekin ezkondu, ez naiz damutzen, ze beste batekin ezkondu izan banintz ere, beste seme-alaba batzuk izango nituzkeen. Eta nik hauek maite ditut. Paradoxa bat da. Seme-alabak edukitzeaz eta ama izateaz damutzen naiz, baina maite ditut nire semeak. Beraz, ez da azaltzen erraza. Ez dut haiek hemen ez egoterik nahi, baina ez dut ama izan nahi”.\nIkerketak zera eman nahi du ezagutzera: bizitza asko euren jabeek zer nahi duten erabaki gabe bizitzen dira eta, erabakitzen dutenerako, beranduegi izaten da. Atalyak 45 urte ditu, bera ere dibortziatua da, eta haren hiru seme-alabak aitarekin bizi dira: “Automatikoki pasa nintzen ama izatera. Inongo momentutan ez nuen pentsatu seme-alabak izateak edo ez izateak ekar zitzakeen ondorioetan. Atzera egiteko aukera izango banu, ez nuke seme-alabarik edukiko”. Tirtza, 57, dibortziatua, bi semeren ama, eta amona; azaldu duenez, seme-alabarik ez edukitzearen aukeran ez zuen pentsatu ere egin: “Lagunekin hitz egiten dudan bakoitzean esaten diet garai hartan, egun dudan esperientzia izango banu, ume baten laurdena ere ez nukeela sortuko. Denboran ezin atzera egitea da niretzat mingarriena. Ezin dut ezer konpondu”. Naturalena seme-alabak edukitzea da eta, gizarte honetan, 30etik gorakoei jada berandutu egin zaiela esaten zaie.\nBartzelonako Unibertsitate Autonomoko Ikasketa Demografikoen Zentroaren arabera, 1970 urtearen inguruan jaiotako lau emakumetik batek ez du seme-alabarik izango. Odelyak, Tirtza baino askoz ere gazteagoa den emakumeak, iritzi bera du. 26 urterekin, bere seme bakarra izan ondoren, ama izateko prest ez zegoela ikusi zuen: “Baina haurrak ez izateko aukeran ez nuen pentsatu ere egin”\nLaburbilduz, eta hasteko, Donathek egindako ikerkuntza entzuteko gonbita da. Testigantza hauek irakurri ostean uler daiteke emakume hauen egoera. Bestalde, emozioen aldarrikapena ere bada, eta baita bizitza nahi dugun eran bizitzeko erabakia hartzeko gonbita ere. Beldurrik eta taburik gabe. Edonor damutu daiteke ama izateaz. Edonork har dezake ama ez izateko hautua. Inork ez gaitu kontrakoaz konbentzitu behar.\nAma txarren kluba\nEspainiar estatuan, sare sozialetan indar handia duen “Ama txarren Kluba” el Club de las malas madres sortu zen amatasuna desmitifikatzeko helburuarekin. “superwoman-aren kontzeptuarekin bukatzea lortuko dugu; gizarteak inposatu eta ezertan laguntzen ez digun kontzeptu horrekin. Ez dugu super-botererik, eta ez dugu halakorik eduki nahi”, azaltzen dute haien asmoen deklarazioan.\nAma txarraren egunerokoan –Diario de mala madre– Amelia Baenak egun, oraindik, gaizki ikusia dagoen adibide bat – haurrik habe, norberarentzat denbora hartzea izan daiteke kasuetako bat- jartzen du: “Ez ezazu gezurrik esan. Bankuko ilara amaigabea maiteko duzu, txanda eskatu eta aulkietako batean eseriko zara, hotza, bai, baina erosoa zure gorputz kolpatu eta logalearentzat. Infinitura begiratzeko probestuko duzu, mugikorra eskuan duzula”.\nAurrekoa Pasa ezazu kaputxa, kamarada\nHurrengoa Ez Donibanen, ez inun! Feministok prest\nAma izateaz damu • ZUZEU(e)k dio:\n2016-05-19 at 7:28\n[…] analysis’ ikerketak munduan tabua den amatasunaren alderdi bat aztertu du. Horrela aurkeztu du Klitto! atari feministak itzuli berri duen erreportajea, “Ama izateaz […]\nAma izateaz damu | EIBZko liburutegia(e)k dio:\n2016-05-19 at 9:52\n2016-07-25 at 19:49\nklase etsaiak hainbat arma erabiltzen ditu bere helburuak erdiesteko. krisi garai hauetan, zeinetan lan merkatuak xurgatu ezin duen langile depauperatu masa handia dagoen, burgesiak klase borroka biopolitikaren eremuan ere jokatzea erabaki du. zelan? sobrepoblazio erlatiboa deuseztatzeko mekanismoak mahai gaineratuz, lehenengo ideologia bezala eta ondoren ekintza bezala. Kontestu horretan ulertu behar delakoan nago gure herrian korronte feminista burges txikiak jorratzea erabaki dituen lan ildoak, ikus sexu askatasuna, obsesio sexuala, orotariko praktika sexual antinatalistak,…. Ama-aita izatea aukera bat da, baina aukera guztiak determinatuta etortzen dira. Horrela gaur egun ama-aita ez izatea erabakitzen duten bikote askok, orotariko arrazoi materialak dituzte erabaki hori hartzeko: errenta eta soldata kasu. Estruktura ekonomikoak baldintzatu egiten ditu natalitate tasak, horrela fluxu positiboak daudenean natalitateak gora egiten duela erakutsi du historiak eta alderantziz. Ez da komeni (artikulu honetan ageri den bezala) sistemak berak ahalbidetzen duen inertzia bat (hau da ama-aita ez izatea gaur egun) erradikal edo iraultzaile bezala plazaratzea, izan ere okerreko posizionamendua da. Biopolitikaren esparruan jokatzen ari da hein handi batetan gaur egungo klase borroka, langile klaseko kide asko sobran dago, erreserba ejerzitoan, ez da komeni langile gehiago produzitzea, hau da ez da komeni seme alaba gehiago izatea langile klasearen baitan, eta badirudi, euskal herriko sektore batzuetatik kapitalari, hau da klas etsaiari jokoa egiteko prest dagoen ehundaka pertsona daudela. Aproposa litzateke analisiak erradikaltasunez ez mozorratzea, baldin eta erradikalitatetik hurrun dauden, komenigarria litzateke baita ere analisi historiko eta materialistak egitea, idea hutsetan geratu ordez.


URDAIBAI – AGIRI\nHome » URDAIBAI\nURDAIBAIREN KOKAPEN GEOGRAFIKOA\nUrdaibaiko arroa Kantauriko itsasertzeko ekialdeko muturrean dago, Bizkaia probintziaren IEko sektorean. Itsasertzeko harana da, Oka ibaiaren arro hidrografikoak ardazten duena; anitza da paisaiari dagokionez, itsasertzeko, estuarioko eta landazabal atlantikoko paisaiak ditu, bai eta paisaia harkaiztsuak eta menditsuak ere. Oiz mendiaren inguruetan dago kotarik garaiena (809 metrokoa, Astoaganan). 1984an, Biosfera Erreserba izendatu zuen unitate geografiko hori UNESCOk, “Man and Biosphere” programaren barruan.\nSANTIMAMIÑEKO KOBA (KORTEZUBI): 2004-2014 URTEAK.\nSantimamiñeko koba Ereñozar mendiaren hegoaldeko mendi-hegalean dago, itsas mailatik 137 metrora, eta kokaleku estrategikoa du, Oka ibaiaren haranaren gainaldean. Madeleine aldiko labar-artearen multzo garrantzitsua du, eta bi fasetan induskatu zen aztarnategi arkeologikoa: lehenengo, 1918 eta 1926. urteen artean induskatu zuten T. Aranzadik, J.M. Barandiaranek eta E. Egurenek; bigarren fasea, berriz, 1960tik 1962ra bitartean izan zen, eta J.M. Barandiaran izan zen indusketa haien buru (www.academia.edu/37859570).\n2004an, berrogeita bi urte beranduago, azterlan arkeologikoko beste fase bati ekin zitzaion, aztarnategiaren erregistro estratigrafikoa aztertu eta eguneratzeko helburuz, Bizkaiko Foru Aldundiak sustatutako programa orokor baten barruan. AGIRI Arkeologia Elkarteko kideek zuzendu zuten esku-hartze arkeologikoa, eta 11 urtez jardun zuten landa-lanetan: lehendabiziko hiru urteetan (2004-2006) aztarnategiaren azterketa estratigrafikoa egin zen; hurrengo zortzi urteetan (2007-2014) aztarnategia industen jardun zuten, Neolito Aroko mailetatik Goi Madeleine aldi/Madeleine aldi Amaierako mailetara arte.\nHauexek izan dira egindako azken indusketen (2004-2014) ekarpen nagusiak (https://www.academia.edu/15140091):\n1) Behe Madeleine aldiko (duela 14.700 urte) gizakiaren okupazioaren hasiera zehaztea, eta antzinako Goi Paleolitoko mailarik ez dagoela egiaztatzea;\n2) Madeleine aldiko erreferentziazko sekuentzia ezartzea, duela 14.700 eta 12.000 urte artean, Goi eta Azken Madeleine aldiko ohiz kanpoko habitat-testigantzekin (https://www.academia.edu/15035722);\n3) Aranzadik, Barandiaranek eta Egurenek 1931n proposatutako Neolito Aroko okupazioa baieztatzea (https://www.academia.edu/37859619);\n4) barrunbearen hilobi-erabileraren faseak (https://www.academia.edu/29448314) eta ehortzitako biztanleen profil genetikoa zehaztea (https://www.academia.edu/15038809);(https://www.academia.edu/37859339)\n5) kobaren atarian margo berriak (gorriz) aurkitzea egungo indusketa-eremuan (003_Arkeoikuska 2008_Santimamiñe);\n6) betekinaren azpiko aldean maila paleontologikoak aurkitzea (orain arte ezezagunak), duela 26.880 eta 20.500 urte artekotzat jotzen direnak; ca. 26800 y 20500 años antes del presente;\n7) Urdaibaiko eremua ingurumenari eta paisaiari dagokionez berreraikitzeko beste erregistro bat eskaintzea (https://www.academia.edu/15035317).\nKATILLOTXU V-EKO TRIKUHARRIA (MUNDAKA): 2006-2008 URTEAK.\nOka ibaiaren bokalearen gainean dago Katillotxu V-eko trikuharria, itsas mailatik 337 metrora. 2006. eta 2008. urteen artean induskatu zen, Urdaibaiko Megalitismoari buruzko programa baten barruan; AGIRI Elkarteak pentsatu eta gidatu eta Urdaibaiko Patronatuak sustatu zuen programa hura (https://www.academia.edu/15093134). Arkitekturari dagokionez, nukleo lurkara eta harrizko korazadun monumentua da, 12 metroko diametroa eta 0,75 metroko altuera dituena, Hego-ekialdera orientatutako hilobi-ganbera errektangularrarekin (1,76 metro koadrokoa).\nKatillotxu V Kobre Aroan (duela 4.300 urte) eraiki eta itxi zen, eta denbora laburrez izan zuen hilobi-erabilera. Ekarpen garrantzitsuena izan da hareharrizko apaindutako zortzi lauzaren aurkikuntza; ganberan eta tumuluan antolatuta daude lauzok. Ganbera barruan, apaindutako elementuen artean, nabarmentzekoa da lauza nagusia; grabatutako irudi nagusi bat du, arma bat, Palmela punten antzerakoa (kobrezko metalezko punta)(https://www.academia.edu/1337364).\nKATILLOTXU I-EKO TRIKUHARRIA (MUNDAKA): 2004-2005 URTEAK.\nKatillotxu V-eko monumentuaren ondoan dago, multzo megalitiko bera osatuz. 2004-2005 urteetan induskatu zen, AGIRI Elkarteak zuzendutako Urdaibaiko Megalitismoari buruzko proiektuaren barruan (https://www.academia.edu/15093134). Erabat harriz eraiki zen monumentua, eta 18 metroko diametroa eta 0,90 metroko altuera ditu. Hilobi-ganberak oin errektangular-poligonala du (3,75 metro koadrokoa), eta Hego/Hego-ekialdera orientatuta dago.\nNeolito Aroaren amaieratik Kobre Arora arteko denbora-aldia (duela 4.800-4.400 urte) hartzen du hilobi-erabileraren sekuentziak, eta dokumentatuta dago ganbera hori berriro erabili zela Brontze Aroan (duela 3.100 urte). Katillotxu I-eko trikuharriak suharrizko objektuen eta elementu apaingarrien azterlan petrografikoa du (https://www.academia.edu/20174693).\nLAIDA I ETA LAIDA II-KO (IBARRANGELU) ONTZI-AZTARNAK: 2011-2018 URTEAK.\nLaida I eta Laida II Laidako hondartzaren (Ibarrangelu) hegoaldetik igarotzen den kanalean dauden egurrezko ontzi-aztarnak dira; bi metro inguruko sakoneran daude. 2011n aurkitu zituzten; aztarna horiei buruzko ebaluazio arkeologikoa egin zen, jalkinik mugitu gabe. Lan haiek aztarnen topografian eta planimetrian oinarritu ziren, azterketa elektromagnetikoa egin zen itsasontzien inguruan, bai eta argazki- eta bideo-lanak ere. Laida I ontzi-aztarnan gilagaina, 23 zuaker eta masta kontserbatzen dira, bai eta kanpoko estalkiaren zati bat, aingura eta burdinazko hiru kanoi ere. Laida II-ko ontzi-aztarnetan 28 zuaker kontserbatzen dira, eta itsasontziaren egiturari dagozkion beste elementu batzuk. Lan horiek egin zirenetik, aztarnen egoeraren kontrolak egiten dira aldian behin (004_KOBIE 31).\nPORTUZARRA (GERNIKA-LUMO): 2006. urtea.\nGernika-Lumo udalerriko iparraldeko sektorean dago Portuzarra, itsasadarraren antzinako ibilguaren eta kanalaren artean. Portuzarra toponimoak erakusten duen bezala, hiriko Erdi Aroko ainguralekuari edo kaiari dagokio; XVI. mendetik aurrerako horri buruzko agiri bidezko datuak daude. 2006an, Gernikako saihesbidearen II. faseko eraikuntza-proiektuaren barruan, Portuzarra eremuaren ebaluazio arkeologikoa egin zen, ainguralekurik egon zen egiaztatzeko edo ideia hori baztertzeko helburuz. Kokalekua ibai-ingurunean egoteak asko zaildu zuen zundaketa arkeologikoen ohiko kanpaina. Horregatik, errotore-perkusiozko 10 zundaketatan oinarritutako azterlana egitea erabaki genuen, lekuko jarraituko berreskurapenarekin (https://www.academia.edu/15093382).\nATXAGAKOA KOBA (FORUA): 2002-2004 URTEAK.\nForuko Atxa mendiaren Hegoalde/Hego-ekialdean zegoen Atxagako koba, itsas mailatik 34 metrora, eta Foruko Peña harrobiaren ustiakuntzaren ondorioz suntsitu zuten. 2002. eta 2004. urteen artean, aztarna arkeologiko eta paleontologikoen lagin txiki bat berreskuratzea lortu zuen AGIRI Elkarteak, harrobiaren hormari itsatsita kontserbatu zena (https://www.academia.edu/15093416).\nIndusketak erakutsi zuen koba animalia haragijaleen babeslekua izan zela (otso, hartz arre, hiena eta azerien aztarnak aurkitu ziren), nahiz eta lekukoaren oinarrian Urdaibaiko giza okupazioaren lehenengo zantzuak dokumentatu ziren, askotariko lehengaietan (suharria, kuartzita, lidita eta ofita) egindako harrizko zenbait tresna, hain zuzen ere, aurkitu baitziren. Aminoazidoen errazemizazio bidez egindako datazioen arabera, gizakiaren Urdaibaiko presentziaren lehenengo data horiek Erdi Pleistozenoaren amaiera aldera koka daitezke (duela 800.000-130.000 urte).\nKOBEAGA II KOBA (ISPASTER): 1998. URTEA.\nOka eta Lea ibaien ibarren artean dago Kobeaga II koba, kostalde-lerrotik lau kilometrora. 1973an induskatu zuen J.M. Apellanizek; beranduago, 1998an, aztarnategiaren azterketa estratigrafikoa egin zuten AGIRI Elkarteko kideek eta, lan horretan oinarrituta, azterlan bat egin zuten, Illunzar aldizkariaren 4. alean argitaratu zena (https://www.academia.edu/15099238). Bi maila mesolitiko ditu, duela 7.700 eta 6.900 urteen artekoak, eta gainazaleko geruza bat, non zeramika azaldu baitzen; ez da segurua azken hori Neolito Arokoa ote den.\nPAREKO LANDAKO (BUSTURIA-BERMEO) AIRE ZABALEKO GIZA KOKAGUNEA: 1994-1999 URTEAK.\nPareko Landako aire zabaleko aztarnategia Sollube mendiaren lepo batean dago, itsas mailatik 526 metrora. E. San Pedrok eta M.J. Guillemek deskubritu zuten 1993an. 1994-1997 urteen artean eta 1999an egin zen esku-hartze arkeologikoa; huraxe izan zen AGIRI Arkeologia Elkarteak antolatu eta zuzendu zuen lehenengo indusketa (https://www.academia.edu/37859619). Ez-ohiko aztarnategia da Pareko Landa, Mikroijekien Epipaleolito Aroko, Mesolito geometrikoko (duela 7.500 eta 6.650 urteko bi okupazio-mailarekin) eta Antzin Neolitoko aire zabaleko sekuentzia kontserbatzen baitu


Irakurraldia egingo dute Egian, azaroaren 27an - Irutxuloko Hitza : Irutxuloko Hitza\nIrakurraldia egingo dute Egian, azaroaren 27an\nHurrengo asteartean, hilak 27, Irakurraldia egingo du Egiako Literatur Solasaldiak taldeak kultur etxean, 18:00etan. Euskaraldiarekin bat egingo du egitasmoak, eta helburua da auzotarrei euskararen erabilera sustatzeko tresna bat gehiago eskaintzea.\nJoseba Sarrionaindiaren Kolosala izango da eleberria irakurriko dute Egiako kultur etxeko areto nagusian. Altxamendu faxistak sorturiko gerra umeen begietatik azaltzen du nobelak, itxaropen mezu batekin bukatzeko.\nAitor Ikastolako, Lauaizeta Ikastolako eta Maria Reinako hogei ikaslek parte hartuko dute, LHko bosgarren mailatik DBH osoa osatzeraino. Gainerako 25 kideak helduak izango dira.\nIrakurraldiarekin garrantzia eman nahi diote ahozkotasunari. Ahobiziak belarriprestengana iristea dute helburu, hizkuntzak liburuetatik kalera jauzi eginez. Irakurleez gain ahobizi eta belarriprest guztiak gonbidatu dituzte.


Hautes mahaietan egotea tokatu zaien herritarrek abisua jaso dute eguneton — Mutrikuko Udala\nHautes mahaietan egotea tokatu zaien herritarrek abisua jaso dute eguneton\nHautes mahaietan egotea tokatu zaien herritarrek abisua jaso dute eguneton Urriaren 21ean Gipuzkoa, Bizkaia eta Arabako Legebiltzarrerako hauteskundeak izango dira; aurreko hauteskundetan baino mahai bat gehiago egongo da Mutrikun. https://www.mutriku.eus/eu/albisteak/hautes-mahaietan-egotea-tokatu-zaien-herritarrek-abisua-jaso-dute-eguneton https://www.mutriku.eus/eu/albisteak/hautes-mahaietan-egotea-tokatu-zaien-herritarrek-abisua-jaso-dute-eguneton/@@download/image/IMG_1741.JPG\nUrriaren 21ean Gipuzkoa, Bizkaia eta Arabako Legebiltzarrerako hauteskundeak izango dira; aurreko hauteskundetan baino mahai bat gehiago egongo da Mutrikun.\n4.002 mutrikuarrek edukiko dute bozka emateko aukera urriaren 21ean. Horietako batzuk, ordea, bestelako erantzukizunik ere izango dute. Irailaren 25ean erabaki zen nortzuk izango diran hautes mahaietan egon beharko dutenak. Sistema informatizatu bidez egindako zozketaz erabakitzen dira aipatutako izenak, eta eguneton guztiei jakinarazi zaie zein izango den euren funtzioa.\nGainontzeko herritarrek, hala egitea erabakiz gero, Zabiel kultur Etxera joan beharko dute bozkatzera. Izan ere, aurreko hauteskundeetan bezala, hura izango da hautes mahai guztiak bilduko dituen gunea. Hala ere, bada berritasunik. Izan ere, urriaren 21eko hauteskundeetarako hautes mahai bat gehiago egongo da: guztira, zazpi egongo dira. Hori dela eta, hainbat herritarrek bozka botatzeko gune berria edukiko dute. Informazioa zehatza etxean jasotako hauteskunde-erroldan dago; eta egunean bertan, Zabiel Kultur Etxeko sarreran ere egongo da.\nGogoratu hauteskundeak direla eta, urriaren 19an, eguerdi aldera, Zabiel itxi egingo dela eta hauteskundeak pasatu artean, ez direla bertan ematen ohi diren zerbitzuak eskuragarri egongo.


William Saroyan - Wikipedia, entziklopedia askea.\nFresno, 1908ko abuztuaren 31\nFresno, 1981eko maiatzaren 18a (72 urte)\ntomb of William Saroyan (en)\nRoss Bagdasarian (lehengusu propio)\ngidoilaria, antzerkigilea, eleberrigilea, idazlea, poeta eta kantugilea\nThe Time of Your Life (en)\nMy Name Is Aram (en)\nThe Human Comedy (en)\nArgumentu onenaren Oscar Saria (1943) : The Human Comedy (en)\nPulitzer Saria Antzerkian (1940) : The Time of Your Life (en)\nArgumentu onenaren Oscar Saria : [[The Human Comedy (en) ]]\nWilliam Saroyan (Fresno, Kalifornia, 1908ko abuztuaren 31a - ib., 1981eko maiatzaren 18a) Estatu Batuetako idazlea izan zen, jatorriz armeniarra. Lanbide askotan jardun zuen idazten hasi aurretik. Eleberriak, antzerki-obrak eta lan autobiografikoak idatzi zituen, molde erromantikoei jarraituz betiere. Obra nagusiak: The Time of Your Life antzezlana (1939, Pulitzer saria) eta My Name Is Aram (1940, Aram dut izena) eta The Human Comedy (1943, Giza komedia) eleberriak.\nWikimedia Commonsen badira fitxategi gehiago, gai hau dutenak: William Saroyan


Tratu Onen Plana abiatuko eta mantenduko dute Emakumeon Etxean, Arremanitzen laguntzarekin - Astigarraga - Kronika.eus\nTratu Onen Plana abiatuko eta mantenduko dute Emakumeon Etxean, Arremanitzen laguntzarekin\nKronika - Erredakzioa 2021-10-25 00:00\nHainbat saio antolatu dituzte aurtengo urritik hasita, datorren urteko maiatzera arte. Ostegunetan izango dira, 17:30etatik 19:30etara.\nArremanitzek gidatuta, Tratu Onen Plana «abiatuko eta mantenduko» dute Emakumeon Etxeko kideek. Horretarako, Udalak eta Emakumeon Etxeak berak antolatutako saioak izango dira aurtengo urritik hasita, datorren urteko maiatzera arte.\nLehenengo saioa ostegun honetan izango da, eta, gainerako guztien antzera, bi orduko iraupena izango du, 17:30etatik 19:30etara. Parte hartzeko, beharrezkoa izango da aldez aurretik izena ematea. Horretarako, idatzi mezua helbide elektroniko honetara: emakumeonetxea.astigarraga@gmail.com.\nSaio guztietan, edukiak landu eta dinamikak egingo dituzte. Taldeak bere antolakuntzarako beharko dituen ohiturak ezarriko ditu dinamizatzaileen laguntzarekin, bakoitzaren nahiei eta beharrei arreta jarriz eta taldearekiko begirunean oinarrituz. Hala nola, saioetan ezer esan gabe egoteko aukera izatea, etzanda egotea, hizkuntza beharrei erantzutea, eta abar.\nAntolatzaileek aurreratu dutenez, saio guztien erreminta nagusia izango da Beharren lorategia. Hain justu, horren laguntzarekin, topaketetan hainbat adar landuko dituzte: gorputzaren beharrak, jolasteko beharra, seguru sentitzekoa, ni neu izatekoa, hartu emanean oreka bilatzekoa, eta beste hainbeste. Horrekin batera, eduki horietan gehiago sakontzeko, hainbat dinamika egingo dituzte: elkar-entzutea, artelanak, bisualizazioak, musika, eta abar.


Amodioa iraultza aldian | Kultura | Berria\nAmodioa iraultza aldian\nUmberto Giordanoren 'Andrea Chenier'\nAbeslariak: Gregory Kunde, Anna Pirozzi, Ambrogio Maestri, Elena Zilio, Manel Esteve, Francisco Vas. Musika zuzendaria: Stefano Ranzani. Eszena zuzendaria: Alfonso Romero Mora. Musikariak: Bilbao Orkestra Sinfonikoa. Abesbatza: Bilboko Opera Koroa. Non: Euskalduna Jauregian, Bilbon. Noiz: Maiatzaren 23an.\nAtsegin handiz ikusi dugu Olbek denboraldiaren amaierako eskaini digun Umberto Giordanoren Andrea Chenier opera verista. Libretoak Frantziako Iraultzaren garaian kokatzen du amodiozko tirabira hirukoitza, naturalismoaren musika estiloarekin azalduta eta ikuspuntu idealistatik abiatuta. Izan ere, modu dotorean aprobetxatu du Alfonso Romero eszena zuzendariak testuinguru hori gizarte-egituraren apurketa irudikatzeko: hau da, bai aristokrata esplotatzaileen jauregian zein iraultzaren eszenetan zorua pendiz zegoen, eta sabaia gero eta gehiago arrakalatzen zen, beste ñabarduren artean. Horretan, primeran lagunduko zioten eszenografia estetikoak bai eta janzkerek eta argiztatzeak ere. Edertasunaren ildotik joan da musikagintzaren eremua ere.\nBada, abeslarien artean, Gregory Kunde tenorra izan da lan mardul eta distiratsuena egin duena. Beheko erregistroetan izandako gora-behera batzuk kenduta, musikaltasuna eta miragarrizko erregistro altua erakutsi digu Chenier poetaren rolean. Horren adibiderik argienak Comme un bel di di maggio poema eta azken Duo izan litezke. Anna Pirozzi sopranoak, berriz, 3. ekitaldiko La mamma morta aria di bravura-ra heldu arte ez zuen askatu daukan ahots ederra, Maddalenaren rolean. Aldiz, asko gustatu zaigu Ambrogio Maestri baritonoaren antzezmodua eta kantaldia, iraultzaile eta maitale antagonistaren rolean, askotan eszenaren erdigune bilakatuz. Beraz, erregistro guztietan erregulartasuna eta fraseo paregabea haizeratu zituen: Nemico della patria aria eta Duoa ziren biribilduenak. Beste mailako abeslarien artean Francisco Vas tenorrak ondo bete zuen salatariaren rola, eta Elena Zilio mezzoa hobeto egon zen berak abestu zuen bigarren rolean, Madelonen rolean, hain zuzen ere. Bilboko Orkestra Sinfonikoa operaren beste protagonista bihurtu zen Stefano Ranzano zuzendariaren esku trebeetan. Musikariek tinbre egokiak lortu zituzten continuum musikalean, leitmotivak nabarmenduz. Bilboko Operaren abesbatzak lan handia egin zuen aldapan zegoen zoruaren gainean eszena koraletan, eta andrazkoek eder abestu zuten hasieran dagoen O pastorelle addio izeneko pastorala.


2013 December 25, Wednesday 2017 May 16, Tuesday\nMurciélago (saguzar) da zezen izena gaur. Eta ez edozein zezenena. Pérez de la Borda ganadutegi nafarraren zezen batena, bere oldarkortasunagatik barkatua eta Miuraren behitarako zezen bihurtua. Bere hilezkortasuna luzatu zuen Lamborghini-ko luxuzko ibilgailu bakan bati izena ematearekin. Istorio honen hastapenak mende bat gibelera eramaten gaitu, Kordobara, 1879ko urriaren 5era. Han, Pérez de la Borda ganadutegi nafarraren Saguzar izeneko zezenak garai haietako 24 sastatzeri eutsi zizkion eta Lagartijo maisuak barkatzea erabaki zuen. Bertsio horren inguruko datu desberdinak daude baina Ricardo Ollaquindiaren “Toros célebres en Navarra” lana aipatuko dugu. Bertan kontatzen du “Miurak (Antonio jaunak) 1879an 36 behi gorde zituela Pérez de la Bordaren behitarako zezen batekin estaltzeko. Zezen hori Kordoban, urte horretako urriaren 5ean jokatua izan zen eta bere oldarkortasunarengatik bizia barkatu zioten. Lagartijok jokatu zuen eta Kordobako maisuak Miurari oparitu zion”. Dirudienez, bere egoerak lekualdatze luzea eragotzi zuen eta horregatik Miuraren bazkalekuetan gelditu zen. Murciélago (Saguzar) zuen izena eta gaztain-kolore iluna zen, adarrez ongi hornitua. Miuraren genetikan izan zuen garrantziaz zenbait iritzi daude baina kronikagile batzuek hura azpimarratzen dute, 1945etik gaur arte.\nArtikulu honen bi tesiak konpondurik (Nor zen Murciélago? Eta Miurarekin izan zuen harremana), aurkitu dugu Lamborghini ibilgailuen marka mitikoak ere bere modeloetako bat izen horrekin bataiatu zuela haren oldarkortasunaren garrantzia eta ospearengatik. Murciélago (Saguzar) modeloa 2001etik 2010era arte fabrikatu zen bertsio ezberdinetan, markaren 40. urtemugarako bertsio mugatua barne. Alboetako bi aire hargune izateagatik ezaguna, Lamborghiniren ikono bihurtu zen 2011n Aventador-ek ordeztu zuen arte.\nZezen horren hilezkortasuna aski ez balitz, 2008an Lamborghini Saguzar bere izenarekin sartu zuten Batmanen “The Dark Night” filmean Bruce Waynek, Batman ez zenean, egunero erabiltzen zuen auto gisa. Film horretan Christian Bale izan zen protagonista. Oraingoz hori dugu Murciélagoren istorioa, 1879tik presente izan dena


Estreinaldiak: Uztailak 20Euskal pantailaren gunea\nEstreinaldiak: Uztailak 20\nHamar urte igaro dira 2008ko abuztu sargoritsuan ‘Mamma Mia’ film musikalaren erritmora dantza egin genuenetik. Udan ikusteko film erraz horietako bat topatu genuen zineman, aretora itzal eta fresko bila jo eta, argumentu landu baten beharrik izan gabe, parrez freskatu ginen.\nIstorioaren hastapenetara eramango gaitu filmaren bigarren atal honek, guztiak zentzua hartu zuen udara horretara. Sophie protagonistak ama izango dela jakin berri du, eta bizitzaren etapa berri horretarako prestatu beharko du bere burua. Berehala ohartuko da, ordea, ez dagoela aurrera egiterik, atzera begiratu gabe. Izan ginenetik eraikitzen dugula izango garen hori.\nOpor garaia dugun honetan, geroz eta jende gehiagoren erabakia da motxila bizkarrean hartu eta ibiltzen hastea. Hori izango da, hain zuzen ere, film honetako bikote protagonistaren asmoa. Pozik eta gogotsu ekingo diote AEBetatik Europarako bidaiari, Alemaniatik igaroko direnean topatuko dutenaren ezjakinean.\nEgungo gizarte-errealitatearen erretratu gordina egiten du filmak. Bizi dugun munduaren dualtasunaren argazkia da, txanponaren bi aldeen erakuslehio bat.\nCalais inguruan empresa handi bat duen familia burgesa da filmeko protagonista. Beste aldean, pasu batzuetara soilik, milaka errefuxiatu hartzen dituen kanpamendua dago.\nDiamanteen kontrabandoan aritzen den tratulari baten larruazalean jarriko da Keanu Reaves aktorea. Siberiara bidaiatuko du bere kidearen desagerpena argitzeko asmotan,eta kafe saltoki baten jabe den Katyarekin egingo du topo bertan.\nIstorioaren ohikotasuna dela, pantaila handiak erakutsiko digun elurtea bezain hotzak geratuko gara akaso…\nEkaitz gogor bat iristear dela Eliasek larrialdi deia jasoko du Portu Handi hiritik, Zulo Beltza izeneko haitzuloan arazoak dituen itsasontzi bat erreskatatzera joan dadin. Erreskatean oso adoretsu jokatu ondoren, Portu Handiko erreskate-ontzi nagusia izatea eskainiko diote. Bitan pentsatu gabe, Eliasek bere betiko lagunak utzi eta hiri handira joko du, han lanari ekiteko asmoz.\nBaina Portu Handin erreskate-ontzi izatea uste baino askoz zeregin zailagoa da. Arratsalde batez, talka egingo du bertako talde batekin. Izan ere, metal preziatu bat ateratzeko hondealanetan ari direla jakin du, eta metal horrek Kliman eragina duten uhin eletromagnetikoak igortzen dituela.\nKonturatuko al da Elias legez kanpoko hondealanak geldiarazteko ezinbestekoa duela bere lagunen laguntza?\nBerlin, 1956an. Hiria erdibitu zuen harresia eraikitzeko bost urte falta diren garaian kokatuko gaitu filmak. Ikasle talde bat izango da istorioaren erdigunea, eta Iraultza Hungariarraren biktimen alde egingo duten elkartasun keinu batek abiaraziko du argumentua.\nGaraiko testuinguru soziopolitikoaren azalpen garbia egiten du, tarteka ikuspegi ezezagun batetik, aktore plantel gazte baten talentuaz baliaturik.\nEstreinaldiak: irailak 21\nEstreinaldiak: Irailak 14\nEstreinaldiak: Irailak 6\n2018/09/06\tInes Arrue\nAnimazioa Drama Ekintza/Abenturak Estreinaldiak Zientzia fikzioa\nCollide Das schweigende Klassenzimmer (The Silent Revolution) Estreinaldiak Happy End Itsasontziak Erreskatean Mamma Mia: Here we go again Siberia Uztailak 20\nZabaldu dute ‘Cortada 2018’ jaialdian lanak aurkezteko epea\nNazioarteko banaketa eta marketinerako lantegia antolatu du Europa Creativa-k\nZinemaldiko kritikak: ‘MARGOLARIA’\nDanny DeVito aktoreak jaso du bart Donostia saria\nDonostia Zinemaldia 2018: ‘L’homme Fidèle’ eta ‘El Reino’\nZurriolako Butaka: Irailak 22\nDonostia Zinemaldia 2018: ‘El amor menos pensado’, ‘Asako I & II’ eta ‘Las herederas’\nKutsidazu 92. ‘Lucia y el Sexo’\nKutsidazu 91. ‘Intouchables’\nKUTSIDAZU 90. ‘The Light Between Oceans’\nKUTSIDAZU 89. ‘The Corpse Bride’\nKutsidazu 88. ‘Mommy’\nKutsidazu 87. ‘The Bodyguard’\nBaztango trilogiaren azken bi pelikulak filmatzen hasiko dira hilabete bukaeran\n‘Los 4 gigantes’ dokumentala zuzendu du Arantza Ibarra ondarrutarrak\nGerraren eraginak LGTBI komunitatean – Mr Gay Siria\nNico, 1988 edo iraganaren ordainak\nTransmedia Bidaia Gida Galaktikoa\nVeneziako 75. Mostra: kontuan izan beharreko zenbait auzi


Gaiak: Etxeko olioa birziklatuz - Euskonews\nGaurkoan beti interesatu zaidan gai bat ekarri gura dut orri hauetara eta etxeko olioaren gainean zertzelada batzuk konpartitu nahiko nituzke zuekin.\nEz da horrenbeste denbora pasatu olioa sukaldeko harraskatik behera botatzen genuela. Gainera, garai hartan denok jokatzen genuen halaxe, ez zelako beste modurik existitzen, eta gainera, ingurugiroa modu horretan kutsatzea ez zela horren gauza txar bezala ikusten. Eta zergatik ez esan, kontzientzia falta apur bat ere bazegoela gaineratuko nuke.\nGerora, eta zorionez, gauzak aldatzen joan dira, eta hasi ginen neurriak ipintzen automatikoki burutzen genuen eguneroko ekintza horri, eta esan genezake, poliki–poliki gure ohiturak aldatzen joan garela. Udalerri ugaritan soilik puntu jakin batzuetan batzen zen behin eta berriz erabilitako likido hura, eta normalean astean behin eraman ahal genuen etxean kristalezko pote batean gordeta izaten genuen.\nOrain aldiz, edukiontzi berde itxurosoak dauzkagu Euskal Herriko zenbait herritan; Arrasate izan zen aitzindari, eta, biztanleen erantzun ona ikusita hobetu egin dituzte edukiontziak eta Debagoiena ibarrean ez ezik, beste herri ugaritako paisaiaren parte izatera igaro dira.\nHorrelako ekimenak egiten ditugulako zorionekoak garela iruditzen zait; ibaien kutsadura aipatzean erantzukizunak eskatzen zaizkie fabrikei–eta, baina ezin dugu ahaztu etxeko jokamoldeek ere eragin ikaragarria dutela ingurugiroan. Berandu baino lehen horretaz konturatu ginelako egin du hobera egungo egoerak, eta ibaietan arrainak eta berragertu dira gainera kasu askotan. Ez al da pozgarria!\nGauzak pausoz pauso lortzen direnez gero, ezin gara geldirik geratu etorkizuna hobea gura badugu.